**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 9 Φεβρουαρίου 2017, ημέρα Πέμπτη και ώρα 16.25΄, στην **Αίθουσα Γερουσίας**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση της Συμφωνίας μεταξύ Ελληνικής Δημοκρατίας, Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών».

Στη συνεδρίαση παρέστησαν ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, ο Περιφερειάρχης Δυτικής Μακεδονίας, κ. Θεόδωρος Καρυπίδης, καθώς και αρμόδιοι υπηρεσιακοί παράγοντες.

 Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Καρά Γιουσούφ Αιχάν, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Θεμιστοκλής Μουμουλίδης, Συρμαλένιος Νίκος, Γεννιά Γεωργία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Γιόγιακας Βασίλειος, Κόνσολας Εμμανουήλ, Μπουκώρος Χρήστος, Στύλιος Γεώργιος, Ζαρούλια Ελένη, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Αθανάσιος Βαρδαλής, Δελής Ιωάννης, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριοι και κυρίες Βουλευτές, καλησπέρα σας. Συνεδριάζει σήμερα η Διαρκής Επιτροπή Παραγωγής και Εμπορίου με θέμα ημερήσιας διάταξης, «Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση της Συμφωνίας μεταξύ Ελληνικής Δημοκρατίας, Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών».

Το λόγο έχει ο κ. Σέλτσας, Εισηγητής του ΣΥΡΙΖΑ.

ΚΩΝΣΤΑΝΤΙΝΟΣ ΣΕΛΤΣΑΣ (Εισηγητής του ΣΥΡΙΖΑ): Ευχαριστώ κυρία Πρόεδρε.

Καλωσορίζω στην Επιτροπή τον Περιφερειάρχη της Δυτικής Μακεδονίας, κ. Καρυπίδη, ο οποίος μας παρακολουθεί για ένα ενδιαφέρον θέμα.

Κυρίες και κύριοι συνάδελφοι, η σημερινή ημέρα, για μένα, είναι ιδιαίτερα σημαντική, γιατί η κύρωση της Συμφωνίας μεταξύ της Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών, αφορά την ιδιαίτερη πατρίδα μου και ελπίζω, πώς δείχνει έναν νέο τρόπο σκέψης, αναφορικά με τη σχέση μας με τα γειτονικά κράτη. Μπαίνει ένα ακόμα λιθαράκι για την ανάπτυξη της περιοχής των Πρεσπών, αλλά και γενικότερα, του Νομού Φλώρινας.

Η επίσημη και ουσιαστική συνεργασία των τριών γειτόνων, στο θέμα της προστασίας του Πάρκου Πρεσπών, έχει μια αυταξία, ως περιβαλλοντικό αποτέλεσμα, αλλά μπορεί να παράξει σημαντικά οικονομικά αποτελέσματα με την ανάδειξη αυτού του παγκόσμιου σημαντικού βιοτόπου.

Οι Πρέσπες, ως σημείο συνάντησης λαών και πολιτισμών, μπορούν να βοηθήσουν αυτήν την εξομάλυνση των σχέσεων, στο βαθμό που η προστασία τους, είναι ένας κοινός στόχος, προς τον οποίον μπορούν να δουλέψουν και τα τρία Μέρη.

Εδώ θα κάνω μία μικρή παρέκβαση από το θέμα για να δείξω τι σημαίνει το κακό παρελθόν της δυσπιστίας σε όλα τα θέματα και όχι μόνο στο περιβαλλοντικό. Να αναφέρω το θέμα μεθοριακού σταθμού του Λαιμού, όπου είναι κλειστός από τη δεκαετία του ’70, στερώντας επισκέπτες και συνάλλαγμα. Στο πλαίσιο μιας ανανεωμένης σχέσης εμπιστοσύνης με τους γείτονες με αφορμή την εγγύηση, τη διαχείριση του Πάρκου Πρεσπών θα μπορούσε να ανοίξει ξανά, δίνοντας πνοή στην τοπική οικονομία, αλλά και να είναι και λειτουργικό το εγχείρημα της λειτουργίας των Επιτροπών διαχείρισης του πάρκου. Αυτό είναι ένα θέμα που πρέπει να επανεξεταστεί από το Υπουργείο Εξωτερικών. Η πολιτεία οφείλει να δώσει λύσεις και στα θέματα των ανταλλάξιμων περιουσιών για να μπορέσουν οι κάτοικοι να ανοικοδομήσουν με νέους όρους τη ζωή τους και να συμβάλλουν στην αειφορία της περιοχής. Κλείνω την παρένθεση και συνεχίζω για τη Συμφωνία.

Η χώρα μας, ως παλιό μέλος της Ε.Ε. έχει την μεγαλύτερη εμπειρία από τα τρία συμβαλλόμενα μέρη σε θέματα αειφορίας περιβαλλοντικής διαχείρισης και διαχείρισης χρηματοδοτήσεων από διεθνείς οργανισμούς. Άρα, μπορεί τεκμηριωμένα να διαδραματίσει μέσω των ανθρώπων που θα εμπλακούν ένα ηγετικό ρόλο στην εκπόνηση των διαχειριστικών σχεδίων και στη λειτουργία των Επιτροπών που θα συσταθούν.

Η περίπτωση αναστύλωσης του παραδοσιακού νερόμυλου του Αγ. Γερμανού που ήρθε προσφάτως και στη Βουλή αποτελεί μία ακόμα απόδειξη ότι οι φορείς και οι άνθρωποι της περιοχής μας μπορούν να ηγηθούν δια του παραδείγματος στη διατήρηση και ανάδειξη πολιτιστικής κληρονομιάς που είναι και ένας από τους επόμενους στόχους της Συμφωνίας. Κλείνω τα εισαγωγικά μου σχόλια με μία ευχή, αντί οι κυβερνήσεις της περιοχής «ταμπουρωμένοι» πίσω από ανιστόρητους και οπισθοδρομικούς εθνικισμούς, ας αναπτυχθεί μία ευγενής άμιλλα, ως το ποια χώρα θα συμβάλλει με καλύτερες προτάσεις και πρακτικές στους μηχανισμούς συνεργασίας που θα δημιουργηθούν.

Τώρα, ως προς τη Συμφωνία αυτή κάθε αυτή, αποτελείται από 5 μέρη. Το πρώτο μέρος περιλαμβάνει δύο άρθρα με τους ορισμούς «Πάρκο Πρεσπών» και τις έννοιες της διασυνοριακής επίπτωσης, καθώς και το σκοπό της Συμφωνίας που είναι η τριμερής συνεργασία για τη διαχείριση των υδάτων στη λεκάνη απορροής των Πρεσπών με την εκπόνηση κοινού διαχειριστικού σχεδίου σύμφωνα με τα διεθνή και ευρωπαϊκά πρότυπα.

Το δεύτερο μέρος περιλαμβάνει 6 άρθρα που περιγράφουν τις αρχές συνεργασίας, ως προς τις βασικές υποχρεώσεις των μελών, τα περιβαλλοντικά πρότυπα, την αειφόρα διαχείριση υδάτων, την ανταλλαγή δεδομένων, τη διασυνοριακή επίπτωση και τη συνεργασία με διεθνείς οργανισμούς και χρηματοδότες, όπως η σύμβαση RAMSAR, η UNESCO, οι ευρωπαϊκοί μηχανισμοί κ.ο.κ..

Ιδιαίτερης μνείας αξίζουν τα άρθρα 3, 5 και 7, όπου στις βασικές υποχρεώσεις προσδιορίζονται ρητά, η συνετή διαχείριση της ποιότητας και ποσότητας του νερού, η πρόληψη και ο έλεγχος της ρύπανσης, η προστασία της βιοποικιλότητας και του εδάφους και η συνετή χρήση των φυσικών πόρων. Ακόμα, προβλέπεται η υποχρέωση επίλυσης συγκρούσεως συμφερόντων που προκαλούνται από τις διαφορετικές χρήσεις και η υποχρέωση συνεργασίας για τη λήψη των αναγκαίων μέτρων που απαιτούνται για την αντιμετώπιση των διασυνοριακών επιπτώσεων.

Με τα παραπάνω διασαφηνίζονται οι ευθύνες των κρατών που καθορίζονται από μια υποχρεωτική πολιτική για τη λεκάνη του Δρίνου, άσχετα από το βαθμό στον οποίο έχει επιλέξει να σέβεται τα περιβαλλοντικά πρότυπα η κάθε χώρα στο υπόλοιπο κομμάτι της επικράτειάς της και αυτό είναι ένα πολύ σημαντικό, γιατί η σαφήνεια είναι η αρχή της καλής συνεργασίας, ιδιαίτερα σε περιβαλλοντικά θέματα.

Στο τρίτο μέρος, που αποτελείται από επτά άρθρα, περιγράφονται τέσσερις μηχανισμοί συνεργασίας, που είναι ο μηχανισμός υψηλού επιπέδου, αποτελούμενος από τους Υπουργούς Περιβάλλοντος και εκπροσώπους της Ε.Ε., η Επιτροπή Διαχείρισης Πάρκου Πρεσπών, η διευρυμένη σύνδεση παραγόντων των υπουργείων περιβάλλοντος, εκπροσώπων ΜΚΟ, τοπικών κοινοτήτων και αρχών προστατευόμενων περιοχών, η γραμματεία και η ομάδα εργασίας για τη διαχείριση των υδάτων που θα εκπονήσει το κοινό σχέδιο διαχείρισης των υδάτων.

Η Επιτροπή Διαχείρισης Πάρκου Πρεσπών είναι αυτή που σε βάθος χρόνου έχει το μεγαλύτερο όγκο δουλειάς και λαμβάνει τις αποφάσεις της με συναίνεση, όπως ορίζει το άρθρο 12.

Συγκεκριμένα, στο άρθρο 11, ορίζεται ότι η Επιτροπή συντονίζει τις δραστηριότητες που λαμβάνουν χώρα στην περιοχή για την προστασία και την αειφόρο ανάπτυξη και προτείνει πρότυπα και περιβαλλοντικά κριτήρια, επεξεργάζεται τη συμπλήρωση του ρυθμιστικού πλαισίου της περιοχής, εφαρμόζει ολοκληρωμένα σχέδια διαχείρισης, προγράμματα παρακολούθησης, συλλέγει και δημοσιεύει περιβαλλοντικές πληροφορίες.

Παράλληλα, λειτουργεί ως κατευθυντήρια αρχή για το Πρόγραμμα GF, προτείνει πηγές χρηματοδότησης, προετοιμάζει ετήσια αναφορά για την κατάσταση του περιβάλλοντος, αποτελεί τον σύνδεσμο με την Επιτροπή Διαχείρισης της Οχρίδας και συμβάλλει στο διάλογο για την αειφόρο ανάπτυξη της εκτεταμένης λεκάνης του Δρίνου. Ακόμα, κινητοποιεί πόρους για τη διεθνή κοινότητα, για τη διαχείριση κινδύνων και την άμβλωση των αρνητικών επιπτώσεων σε περίπτωση απρόβλεπτων φυσικών ή ανθρωπογενών καταστροφών.

Το τέταρτο μέρος αποτελείται από ένα άρθρο, σχετικά με την επίλυση διαφορών με διαπραγμάτευση ή με άλλο αποδεκτό μέσο διεθνούς διακανονισμού διαφορών.

Το πέμπτο και τελευταίο μέρος αποτελείται από τέσσερα άρθρα που ορίζουν το πως τροποποιείται, αρχίζει και λήγει η Συμφωνία, καθώς και τις σχέσεις της με τις άλλες συμφωνίες.

Εν κατακλείδι, η Συμφωνία προωθεί την αειφόρο ανάπτυξη και την προστασία της περιοχής, καθώς και τη φιλική συνεργασία ανάμεσα στις τρεις χώρες που μοιράζονται τις Πρέσπες.

Ας είναι το παράδειγμα για ένα νέο πλαίσιο σχέσεων λειτουργίας των χωρών των Βαλκανίων, με γνώμονα το σεβασμό στο περιβάλλον και την ευημερία και την καλή γειτονία των λαών της περιοχής. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ (Εισηγητής της Ν.Δ.): Κυρία Πρόεδρε, κυρίες και κύριοι συνάδελφοι. Έχω τη χαρά να είμαι Εισηγητής από τη Ν.Δ. στη συγκεκριμένη Κύρωση που έχει τον τίτλο «Παρουσίαση του σχεδίου νόμου για την Κύρωση της Συμφωνίας μεταξύ Ελληνικής Δημοκρατίας, Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών».

Με την παρούσα Κύρωση, κυρίες και κύριοι συνάδελφοι, θα ήθελα να κάνω μια αναφορά, καταρχήν, σε σχέση με το τι ισχύει και τι είναι η Συνθήκη RAMSAR και να αναφερθώ σε περιβαλλοντικά θέματα.

Η Σύμβαση RAMSAR για τους διεθνείς υγροβιότοπους είναι διεθνούς σημασίας, η οποία υπογράφηκε στις 2 Φεβρουαρίου του 1971, στην περσική πόλη Ραμσάρ και άρχισε να ισχύει στις 21 Δεκέμβριου του 1975. Η Ελλάδα έχει υπογράψει τη συγκεκριμένη Σύμβαση και την επικύρωσε με το Προεδρικό Διάταγμα 191/1974. Οι χώρες που υπέγραψαν τη Σύμβαση έχουν συμφωνήσει τα εξής και θέλω, να τα αναφέρω για να καταγραφούν στα πρακτικά.

Οι υγροβιότοποι είναι φυσικοί πόροι με μεγάλη αξία αναψυχής, επιστημονική και οικονομική. Οι υγροβιότοποι αποτελούν ενδιαιτήματα σπάνιων ειδών χλωρίδας και πανίδας και κυρίως, ορνιθοπανίδας.

Τα υδρόβια πουλιά μεταναστεύουν εποχιακά και πρέπει να προστατεύονται. Τα οικοσυστήματα πρέπει να προστατευτούν για την αειφόρο ανάπτυξη και διατήρηση, εφόσον ο άνθρωπος εξαρτάται από το περιβάλλον και να μην γίνει η μετατροπή των υγροβιοτόπων, σε άλλη μορφή. Επίσης, έχουν μεγάλη περιβαλλοντολογική αξία, λόγω της ποικιλότητας των οικοσυστημάτων και της βιοκοινότητάς τους.

Οι υγροβιότοποι αποτελούν συνδυασμό φυσικών βιοτόπων, είναι σύνθετα οικοσυστήματα και παρέχουν οφέλη προς την αλιεία, την κτηνοτροφία, τη δασική ξυλεία, την αναψυχή και την περιβαλλοντική εκπαίδευση.

Ένας υγροβιότοπος χαρακτηρίζεται διεθνούς σημασίας, όταν πρώτον, φιλοξενεί το 1% του μεταναστευτικού πληθυσμού ενός υδρόβιου είδους σε αριθμό τουλάχιστον 100 ατόμων, δεύτερον, εάν σταματούν εκεί τουλάχιστον 10.000 πάπιες και τρίτον, εάν υπάρχουν φυτά και ζώα που βρίσκονται σε εξαφάνιση. Αυτό είναι το πλαίσιο που υπογράφτηκε από την Ελλάδα και τις υπόλοιπες χώρες το 1971 και το 1974.

Επίσης, θέλω να σας δώσω και δύο άλλα στοιχεία. Η σημερινή Κύρωση της Σύμβασης, αφορά τρία κράτη, την Ελλάδα, την Αλβανία και την πρώην Γιουγκοσλαβική Δημοκρατία της Μακεδονίας. Η Αλβανία εντάχθηκε στην Σύμβαση Ramsar, μόλις το 2013. Η πρώην Γιουγκοσλαβική Δημοκρατία της Μακεδονίας, το 2010. Εγώ, νομίζω ότι έχει μία αξία, το πότε αυτές οι χώρας εντάχθηκαν στη συγκεκριμένη Σύμβαση.

Όπως αναφέρθηκε και από τον προλαλήσαντα συνάδελφο, με τον παρόντα νόμο, κυρώνεται η υποβαλλόμενη Σύμβαση για το διασυνοριακό πάρκο Πρεσπών. Το εν λόγω πάρκο αποτελεί την πρώτη διασυνοριακή προστατευόμενη περιοχή στα Βαλκάνια και έχει ιδρυθεί τον Φεβρουάριο του 2000 με πρωτοβουλία της Ελληνικής Κυβέρνησης.

Η Συμφωνία μεταξύ των τριών κρατών, υπογράφη, στις 2 Φεβρουαρίου του 2010.

Το πάρκο Πρεσπών έχει στόχο την προστασία του περιβάλλοντος και τη βελτίωση του επιπέδου ζωής των κατοίκων, μέσω της προώθησης της φιλικής συνεργασίας ανάμεσα στις χώρες που μοιράζονται τις Πρέσπες.

Μέχρι σήμερα, το πάρκο λειτουργούσε χωρίς νομικά δεσμευτική Συμφωνία μεταξύ των τριών κρατών.

Το ελληνικό κομμάτι της μικρής Πρέσπας, το καταφύγιο «του Ουαζεράν» και μέρος της λίμνης της μεγάλης Πρέσπας που ανήκει στην πρώην Γιουγκοσλαβική Δημοκρατία της Μακεδονίας έχουν ανακηρυχθεί ως υγρότοποι διεθνούς σημασίας, στο πλαίσιο της Σύμβασης Ramsar.

Η υπό Κύρωση Συμφωνία, στοχεύει, όπως ανέφερε προηγουμένως και ο συνάδελφός του ΣΥΡΙΖΑ για να προωθηθούν κοινές δράσεις σχετικά με την προστασία της περιοχής, την παρεμπόδιση της υποβάθμισής της, την αειφόρο χρήση των υδάτων των λιμνών και την προστασία, ώστε το πάρκο Πρεσπών, να γίνει και να παραμείνει ένα πρότυπο του είδους του. Μέσω της Κύρωσης προσδιορίζονται οι βασικές υποχρεώσεις των κρατών-μερών της Συμφωνίας, καθώς και τα κυριότερα μέσα για την εκπλήρωση των βασικών υποχρεώσεων, σύμφωνα με τους ευρωπαϊκούς και διεθνείς κανόνες και εθνικούς κανόνες.

Δεν αναφέρομαι στα μέρη της Συμφωνίας, γιατί ισχύουν όλα όσα μας περιέγραψε ο αγαπητός συνάδελφος του ΣΥΡΙΖΑ και δεν έχω να πω κάτι επάνω σε αυτό. Βέβαια, ούτε και στα άρθρα, θέλω να κάνω κάποια συγκεκριμένη παρατήρηση, αλλά θέλω να αναφερθώ μόνον αποσπασματικά.

Στο άρθρο 9, ορίζεται ως μηχανισμός υψηλού επιπέδου οι Υπουργοί Περιβάλλοντος των 3 χωρών και ο εκπρόσωπος της Ευρωπαϊκής Επιτροπής και θα συναντώνται, τουλάχιστον μία φορά ανά διετία, με σκοπό να συναποφασίζουν τις πολιτικές προτεραιότητες για την βιώσιμη ανάπτυξη της περιοχής και την προστασία του μοναδικού οικοσυστήματός της. Ο τόπος συνάντησης θα εναλλάσσεται, εκ περιτροπής.

Στο άρθρο 10, προβλέπεται, η αντικατάσταση της προσωρινής συντονιστικής επιτροπής με μια μόνιμη επιτροπή διαχείρισης του πάρκου Πρεσπών, με διευρυμένη σύνθεση, στην οποία θα συμμετέχουν εκπρόσωποι των Υπουργείων Περιβάλλοντος των χωρών, εκπρόσωποι Μη Κυβερνητικών Οργανώσεων και εκπρόσωποι των τοπικών κοινοτήτων και των χωρών διαχείρισης των προστατευμένων περιοχών στις 3 πλευρές της Πρέσπας.

Επίσης, ρόλο παρατηρητή στην επιτροπή θα επιτελούν εκπρόσωποι της πρωτοβουλίας «METVET» της Σύμβασης Ramsar και της επιτροπής διαχείρισης της Αχρίδας. Η Επιτροπή Διαχείρισης θα συνεδριάζει δύο φορές το χρόνο.

Στο άρθρο 11, καθορίζονται οι λειτουργίες της Επιτροπής. Η Επιτροπή συντονίζει τις δραστηριότητες που λαμβάνουν χώρα στην περιοχή για την προστασία και την αειφόρο ανάπτυξη. Ιδιαίτερα σημαντική αρμοδιότητα της Επιτροπής Διαχείρισης είναι η κινητοποίηση πόρων της διεθνούς κοινότητας για τη διαχείριση κινδύνων και την άμβλυνση των αρνητικών επιπτώσεων σε περίπτωση απρόβλεπτων καταστροφών.

Στο άρθρο 12 ορίζεται ότι οι αποφάσεις λαμβάνονται με συναίνεση (consensus). Σε περίπτωση μη επίτευξης συναίνεσης, το θέμα παραπέμπεται στο μηχανισμό υψηλού επιπέδου για απόφαση.

Στο άρθρο 13 προβλέπεται ότι το έργο της επιτροπής διαχείρισης θα υποβοηθάται από τριμελή γραμματεία, ο επικεφαλής της οποίας θα επιλέγεται μέσω διεθνούς προκήρυξης με κύριο την εμπειρία σε θέματα διασυνοριακών προστατευόμενων περιοχών και θέματα διαχείρισης υδάτων. Η έδρα της γραμματείας, τουλάχιστον για τα τέσσερα πρώτα χρόνια, θα είναι ο Άγιος Γερμανός και στη συνέχεια, η έδρα θα εναλλάσσεται μεταξύ των χωρών.

Στο άρθρο 14 συστήνεται μικτή ομάδα εργασίας για τη διαχείριση υδάτων με στόχο την κατάστρωση κοινού σχεδίου διαχείρισης υδάτων της περιοχής. Το κόστος λειτουργίας της ομάδας εργασίας για τα πρώτα τέσσερα χρόνια θα καλύπτεται από το πράσινο ταμείο.

Το άρθρο 15 αναφέρεται στις δαπάνες κοινών οργάνων. Η υλοποίηση του έργου της επιτροπής διαχείρισης χρηματοδοτείται από ετήσιες εισφορές των μερών και από άλλες πηγές. Κάθε κράτος χρηματοδοτεί την εκπροσώπησή του στις συναντήσεις της επιτροπής, ενώ τα έξοδα διοργάνωσης των συνεδριάσεων καλύπτονται από το κράτος που τις διοργανώνει.

Το άρθρο 17 αναφέρεται στις τροποποιήσεις της συμφωνίας και ορίζει ότι οι τροποποιήσεις της συμφωνίας θα αποφασίζονται με συναίνεση (consensus).

Στο άρθρο 18 ορίζεται ότι συμφωνία τίθεται σε ισχύ κατά την ημέρα παραλαβής της τελευταίας γραπτής ειδοποίησης με την οποία τα μέρη γνωστοποιούν στα άλλα μέρη την κύρωση της συμφωνίας. Άρα, μπορεί να ξεκινήσει.

Στο άρθρο 19 ορίζεται ότι η συμφωνία δεν επηρεάζει άλλες ισχύουσες συμφωνίες ή τις υποχρεώσεις και τα δικαιώματα που απορρέουν από τη νομοθεσία της Ε.Ε. και ότι μελλοντικές συμφωνίες για την εφαρμογή της δεν πρέπει να έρχονται σε σύγκρουση με αυτήν.

Τέλος, στο άρθρο 20 ορίζεται ότι η διάρκεια της συμφωνίας είναι επ’ αόριστο, εκτός και αν κάποιο Μέρος γνωστοποιήσει την επιθυμία του να αποχωρήσει, οπότε η συμφωνία θα λήξει έξι μήνες μετά τη γραπτή αυτή γνωστοποίηση.

Η υιοθέτηση της συμφωνίας μεταξύ των τριών όμορων κρατών και της Ευρωπαϊκής Επιτροπής για την προστασία και αειφόρο ανάπτυξη της περιοχής του Πάρκου Πρεσπών, συνιστά ιδιαίτερη αναγνώριση της σπουδαιότητας του Πάρκου Πρεσπών και στοχεύει στην προστασία του περιβάλλοντος και τη βελτίωση του επιπέδου ζωής των κατοίκων.

Οι προθέσεις της συμφωνίας είναι δεδομένες, όμως -και περιγράφηκε πριν- από τα άρθρα στα οποία αναφέρθηκα και από την εισήγηση του Εισηγητή του ΣΥΡΙΖΑ που με αφορμή τη συγκεκριμένη συμφωνία αναφέρθηκε σε γενικότερα ζητήματα που αφορούν τις σχέσεις μεταξύ των κρατών, γι' αυτό το λόγο η Ν.Δ. επιφυλάσσεται για τη θέση της σε σχέση με την συγκεκριμένη σύμβαση και θα τοποθετηθούμε για το «ναι» ή το «όχι» στην Ολομέλεια. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής):Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Με το παρόν σχέδιο νόμου κυρώνεται η συμφωνία μεταξύ τριών όμορων χωρών των Πρεσπών, η οποία είχε υπογραφεί στις 2 Φεβρουαρίου του 2010 και αποσκοπεί στη συνεργασία των συμβαλλόμενων μερών για τη διασφάλιση της ολοκληρωμένης προστασίας του οικοσυστήματος και την αειφόρο ανάπτυξη της περιοχής του Πάρκου Πρεσπών, το οποίο ιδρύθηκε τον Φεβρουάριο του 2000, με πρωτοβουλία της τότε ελληνικής κυβέρνησης, λειτουργώντας, όμως, χωρίς νομικά δεσμευτική συμφωνία μεταξύ των τριών όμορων κρατών.

Αρχικά, θα πρέπει να τονίσουμε ότι συγκεκριμένη περιοχή είναι ιδιαίτερης σημασίας για την πατρίδα μας, όχι μόνο από πλευράς οικολογίας, αλλά και από άποψη εθνική, ιστορική και πολιτισμική. Είναι σημαντικό να αναφέρουμε ορισμένα στοιχεία για την περιοχή, ώστε να γίνει κατανοητή η σημασία της για την πατρίδα μας, από όλες τις ως άνω αναφερόμενες απόψεις.

Πρέσπες ονομάζεται η περιοχή, η οποία περιλαμβάνει τα ελληνικά τμήματα των λιμνών Μικρής Πρέσπας και Μεγάλης Πρέσπας που σήμερα αποτελούν τα υγρά σύνορα της πατρίδας μας, του μορφώματος των Σκοπίων, της Αλβανίας και τις εκτάσεις γύρω από αυτές.

Η Μικρή Πρέσπα σχεδόν ανήκει εξολοκλήρου στην Ελληνική Επικράτεια, σε αντίθεση με την Μεγάλη Πρέσπα, όπου κατέχουμε ως χώρα το μικρότερο κομμάτι, το αμέσως μεγαλύτερο η Αλβανία και το μεγαλύτερο κομμάτι το κράτος των Σκοπίων.

Οι δύο λίμνες, από τις αρχαιότερες της Ευρώπης, με μοναδική βιοποικιλότητα, χωρίζονται από μια στενή λωρίδα προσχώσεων, η οποία έχει δημιουργηθεί από το ρέμα του Αγίου Γερμανού. Στο βόρειο τμήμα της Μικρής Πρέσπας, η οποία είναι αβαθής με βαλτώδεις όχθες, βρίσκονται δύο νησάκια, το Βιδρονήσι και ο Άγιος Αχίλλειος. Ο Εθνικός Δρυμός Πρεσπών διαθέτει εξαιρετική χλωρίδα και πανίδα και εκτείνεται υψομετρικά από τα 853 μέτρα, από την επιφάνεια των λιμνών δηλαδή και φτάνει μέχρι και τα 2.120 μέτρα, κοντά στην κορυφή του όρους Βαρνούντας.

Η Μικρή Πρέσπα χαρακτηρίζεται ως μεσοτροφική λίμνη, περιβάλλεται δε, από σημαντικές εκτάσεις με καλαμιώνες και έχει μικρότερο βάθος από την Μεγάλη. Έχει έκταση περίπου 47 τετραγωνικά χιλιόμετρα. Η Μεγάλη Πρέσπα, η οποία θεωρείται ολιγοτροφική λίμνη και το ανώτερο βάθος της ξεπερνά τα 50 μέτρα, ενώ η έκταση της αγγίζει τα 272 τετραγωνικά χιλιόμετρα, εκ των οποίων λιγότερο από 40 τετραγωνικά χιλιόμετρα, ανήκουν στην ελληνική επικράτεια.

Εδώ θα ήθελα να διευκρινίσω, τι σημαίνει «μεσοτροφική λίμνη» που είναι η Μικρή Πρέσπα και τι είναι «ολιγοτροφική λίμνη».

Ολιγοτροφική θεωρείται μια λίμνη, στην οποία δεν πέφτουν πολλά απόβλητα από άζωτα, από νιτρικά άλατα, που σημαίνει ότι δεν μπορούν να δημιουργηθούν άλγη, φύκια, τα οποία όταν σαπίζουν απορροφούν οξυγόνο. Πεθαίνοντας τα ψάρια που ζουν σε αυτή τη λίμνη, απορροφούν και αυτά οξυγόνο με αποτέλεσμα να νεκρώσει η λίμνη.

Η λίμνη λοιπόν, η οποία ονομάζεται ολιγοτροφική, όπως είναι η Μεγάλη Πρέσπα είναι υγιής. Η Μικρή Πρέσπα θεωρείται μεσοτροφική και εδώ προκύπτει ένα πρόβλημα, το οποίο θα μπορέσει να μας το επιβεβαιώσει μια που είναι παρών και ο κ. Περιφερειάρχης Δυτικής Ελλάδας. Στην Μικρή Πρέσπα, έχω και τον χάρτη, τον οποίο θα καταθέσω στα πρακτικά, θα δείτε ότι η Αλβανία κατέχει ένα μηδαμινό κομμάτι, το οποίο δεν αγγίζει ούτε καν το 1% της λίμνης. Σε αυτό το κομμάτι όμως πέφτει ο ποταμός Ντέβολι, ο οποίος κουβαλάει πάρα πολλά απόβλητα και από αυτό το μικρό κομμάτι που κατέχουν σκεφτείτε- και εδώ θα πρέπει να επιληφθείτε και εσείς κύριε Περιφερειάρχα- οι Αλβανοί θέλουν από αυτό το κομμάτι να αντλήσουν νερό για να ποτίσουν 300,000 στρέμματα. Αντιλαμβάνεστε ότι η λίμνη είναι ήδη χαμηλής στάθμης και αν συμβεί κάτι τέτοιο, θα πρέπει να πάρετε θέση και εσείς, ούτως ώστε να το αποσοβήσετε.

Υπάρχουν φερτά υλικά, όπως ανέφερα και πριν, από τον ποταμό Ντέβολι. Ζητήθηκε προηγουμένως και από τον Εισηγητή του ΣΥΡΙΖΑ, να υπάρξει άμιλλα. Άμιλλα θα μπορεί να υπάρξει, γιατί όπως είπε και ο Εισηγητής της Ν.Δ. προηγουμένως, μόλις πριν από μερικά χρόνια και τα Σκόπια και η Αλβανία υπέγραψαν τη συνθήκη που σημαίνει ότι δεν έχουν οι άνθρωποι αυτοί οικολογική συνείδηση, σε αντίθεση με την Ελλάδα. Οποιαδήποτε συμφωνία ή κύρωση υπογραφεί θα είναι μονομερής από την πλευρά της Ελλάδος. Άνθρωποι, οι οποίοι έρχονται και υλοτομούν παράνομα, άνθρωποι οι οποίοι υπεραλιεύουν στις λίμνες αυτές, άνθρωποι, οι οποίοι ρίχνουν απόβλητα με ελαφρά τη συνείδηση και την καρδιά, δεν μπορεί σε καμιά περίπτωση, να έχουν οικολογική συνείδηση. Οπότε, ό,τι συζητάμε σε θέμα συμφωνίας με τους γείτονές μας είναι σε λάθος δρόμο.

Η Μικρή λοιπόν Πρέσπα, όπως σας είπα, είναι μεσοτροφική. Θα πρέπει να προστατευτεί, κύριε Περιφερειάρχα, με κάθε τρόπο. Είναι αβαθής λίμνη, έχει καλαμιώνες περιμετρικά, οι οποίοι και αυτοί σαπίζουν απορροφώντας οξυγόνο, με αποτέλεσμα σε λίγα χρόνια όπως πάμε, να μην μπορεί να επιβιώσει αυτή η λίμνη.

Στις Πρέσπες υφίστανται πάνω από 40 είδη θηλαστικών, γύρω στα 260 διαφορετικά είδη πτηνών, 11 είδη αμφίβιων, 20 είδη ερπετών και 15 διαφορετικά είδη ψαριών, ενώ στην πλούσια χλωρίδα της περιλαμβάνονται περισσότερα από 1.300 διαφορετικά είδη φυτών και μια συστάδα υπεραιωνόβιων βουνοκυπάρισσων. Όσον αφορά την πτηνοπανίδα, σημαντική θεωρείται η παρουσία των δύο ειδών πελεκάνου, τα ποια είναι είδη, σπάνια παγκοσμίως.

Ο παραδοσιακός οικισμός «Ψαράδες» είναι δυστυχώς, το μοναδικό ελληνικό χωριό στις όχθες της Μεγάλης Πρέσπας, με αξιόλογα δείγματα λιθόκτιστης και πλινθόκτιστης μακεδονίτικης αρχιτεκτονικής. Σημαντικότερο αξιοθέατο στους Ψαράδες είναι η εκκλησία της Κοιμήσεως της Θεοτόκου του 19ου αιώνα. Στο νησί του Αγίου Αχιλλείου υπάρχουν αρχαιολογικά, καθώς και βυζαντινά και μεταβυζαντινά μνημεία με σημαντικότερη τη Βασιλική Εκκλησία του 10ου αιώνα.

Κατά τους αρχαίους χρόνους, οι Πρέσπες αποτελούσαν βασικότατο τμήμα της αρχαίας Λύγγου. Έφεραν δε τα ονόματα μικρή και μεγάλη Βρυγιής. Η σημερινή ονομασία «Πρέσπα» μαρτυρείται από τους βυζαντινούς χρόνους. Επίσης, ανατολικά των Πρεσπών βρίσκεται το Μοναστήρι σήμερα στην επικράτεια του μορφώματος των Σκοπίων και νοτιοδυτικά η κατεχόμενη Κορυτσά της βορείου Ηπείρου.

Όσον αφορά στην Κύρωση είναι ορθό να λέγεται ότι η προστασία του οικοσυστήματος των Πρεσπών μπορεί να επιτυγχάνεται, μονάχα αν αντιμετωπιστεί σε κλίμακα λεκάνης απορροής και ως εκ τούτου, αυτή την ιστορική περίοδο σαφώς εμπλέκονται και οι τρεις όμορες χώρες. Δυστυχώς, τα τελευταία χρόνια παρατηρείται πτώση της στάθμης των υδάτων, καθώς και η μόλυνσή τους, με συνέπεια την κακή ποιότητα των υδάτων. Είμαστε απόλυτα σύμφωνοι ότι σκοπός θα πρέπει να είναι η διατήρηση και η προσπάθεια των μοναδικών οικολογικών αξιών της περιοχής, η παρεμπόδιση και ανατροπή αιτιών υποβάθμισης των ενδιαιτημάτων και η διερεύνηση των κατάλληλων μεθόδων για την αειφόρο χρήση των υδάτων των λιμνών. Στην αιτιολογική έκθεση του παρόντος αναφέρεται χαρακτηριστικά, όμως το κατά πόσο αυτός ο σκοπός μπορεί να αποτελεί πρότυπο ειρηνικής συνεργασίας μεταξύ των όμορων χωρών είναι αμφισβητήσιμο για πολλούς λόγους, κυρίως εθνικούς.

Στη σύμβαση, λοιπόν, ορίζονται τα εξής: Οργανώνεται ένα επίσημο σύστημα τακτικής ανταλλαγής δεδομένων και πληροφοριών για την εξασφάλιση της ποιότητας και ποσότητας των υδάτων, των υδατικών οικοσυστημάτων και των ενδιαιτημάτων και των ειδών. Επίσης, ορίζονται τέσσερις μηχανισμοί συνεργασίας. Ο μηχανισμός υψηλού επιπέδου, όπου αποτελείται από τους υπουργούς Περιβάλλοντος, καθώς και τους εκπροσώπους της Ευρωπαϊκής Ένωσης. Συνεδριάζει μια φορά ανά διετία για να λάβει αποφάσεις πολιτικών προτεραιοτήτων για τη βιώσιμη ανάπτυξη και προστασία του οικοσυστήματος των Πρεσπών. Επιπρόσθετα, είναι η Επιτροπή Διαχείρισης Πάρκου Πρεσπών, η οποία συνεδριάζει δύο φορές το χρόνο και αντικαθιστά την προσωρινή συντονιστική Επιτροπή με εκπροσώπους του Υπουργείου Περιβάλλοντος των όμορων χωρών και εκπροσώπους τοπικών κοινοτήτων και των αρχών διαχείρισης των προστατευόμενων περιοχών.

Εδώ, θα εκφράσουμε την πλήρη αντίθεσή μας στη συμμετοχή περιβαλλοντικών ΜΚΟ που είναι γνωστό γενικότερα τι ρόλο διαδραματίζουν. Πιστεύουμε ότι οι κρατικές αρχές θα πρέπει να είναι απόλυτα επαρκείς για την εκπλήρωση των σκοπών της αειφόρου ανάπτυξης και προστασίας του οικοσυστήματος. Τονίζουμε για άλλη μια φορά και προς κάθε κατεύθυνση πως είμαστε οι πρώτοι που επιθυμούμε την απόλυτη προστασία του φυσικού περιβάλλοντος της πατρίδας μας, πρώτο και κύριο για ιδεολογικούς λόγους, διότι ο λαϊκός εθνικισμός έχει και οικολογική πτυχή, αφού ως λαός ζούμε από το φυσικό περιβάλλον και εν μέρει μέσα σ’ αυτό. Όμως, ο ρόλος των περισσοτέρων περιβαλλοντικών ΜΚΟ θα μπορούσε να χαρακτηριστεί από ύποπτος ως και αντεθνικός.

Συστήνεται Γραμματεία για την υποβοήθηση του έργου της Επιτροπής, η οποία είναι τριμελής και επικεφαλής επιλέγεται μέσω διεθνούς προκήρυξης με κριτήριο την εμπειρία σε θέματα διασυνοριακών προστατευόμενων περιοχών και διαχείρισης υδάτων. Τέλος, είναι η ομάδα εργασίας για τη διαχείριση των υδάτων, όπου καταστρώνει κοινό σχέδιο διαχείρισης των υδάτων και χρηματοδοτείται από το Ελληνικό Πράσινο Ταμείο.

Κλείνοντας, τονίζουμε με κάθε δυνατό τρόπο την προστασία του οικοσυστήματος των Πρεσπών και την αειφόρο διαχείρισή του. Είναι απολύτως θεμιτή και επιβεβλημένη για λόγους που άπτονται, κυρίως της οικολογίας, αλλά και εθνικών και πολιτιστικών ζητημάτων. Παρ’ όλα αυτά υπάρχουν ζητήματα, τα οποία μας οδηγούν να είμαστε αντίθετοι στη σύμβαση, διότι υπάρχουν θέματα, όπως η υποχρέωση φύλαξης, αστυνόμευσης για την αντιμετώπιση και μείωση της ρύπανσης του οικοσυστήματος, η θέσπιση αειφόρου γεωργίας και κτηνοτροφίας χαμηλής έντασης, η διαχείριση γεωργικών αποβλήτων, σύμφωνα με τις καλύτερες διαθέσιμες αλιευτικές ρυθμίσεις, οι οποίες προϋποθέτουν την πλήρη συνεργασία των όμορων κρατών.

Επιπλέον, είμαστε αντίθετοι στην ανάμειξη της Ευρωπαϊκής Επιτροπής σε ζητήματα, τα οποία αφορούν εθνικά κυρίαρχο έδαφος. Ούτε η Αλβανία, αλλά ούτε και τα Σκόπια ανήκουν στην Ευρωπαϊκή Ένωση. Ως εκ τούτου και από καθαρά γραφειοκρατικής άποψης, η ανάμειξη της Ευρωπαϊκής Ένωσης είναι μη δικαιολογημένη και ίσως και ύποπτη, ως προς τις ενταξιακές προσπάθειες των όμορων κρατών στις οποίες φυσικά είμαστε αντίθετοι. Ως Χρυσή Αυγή καταψηφίζουμε επί της αρχής και θα τοποθετηθούμε για τα άρθρα στην Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αρβανιτίδης, Ειδικός Αγορητής της Δημοκρατικής Συμπαράταξης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατική Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε, κυρίες και κύριοι συνάδελφοι, συζητάμε σήμερα την Κύρωση της Συμφωνίας μεταξύ της Ελληνικής Δημοκρατίας, της Δημοκρατίας της Αλβανίας, της FYROM και της Ευρωπαϊκής Επιτροπής για την προστασία και αειφόρο ανάπτυξη της περιοχής του πάρκου των Πρεσπών.

Η περίπτωση του διασυνοριακού πάρκου Πρεσπών αποτελεί ένα ενδιαφέρον παράδειγμα για το πώς μπορούμε να έχουμε αποτελεσματική διαχείριση σε θέματα προστασίας περιβάλλοντος που ξεπερνούν τα σύνορα του ενός κράτους.

Όπως αναφέρεται στην αιτιολογική έκθεση του νομοσχεδίου, το διασυνοριακό πάρκο Πρεσπών αποτελεί πρότυπο συμμόρφωσης με το διεθνές περιβαλλοντικό δίκιο, αν και μέχρι σήμερα λειτουργεί χωρίς μια νομική συμφωνία μεταξύ των κρατών. Αυτό ακριβώς το κενό έρχεται να καλύψει η παρούσα συμφωνία, ο στόχος της οποίας είναι διπλός. Αφενός να προστατεύσει ακόμη πιο προστατευτικά το φυσικό περιβάλλον, αφετέρου να βελτιώσει το επίπεδο ζωής των κατοίκων της περιοχής.

Στην προσπάθεια αυτή θα συμμετέχει ενεργά και η Ε.Ε. με εκπροσώπηση τόσο στο μηχανισμό υψηλού επίπεδου όσο και στην Επιτροπή διαχείρισης του πάρκου των Πρεσπών.

Η παρουσία εκπροσώπου της Ε.Ε. είναι σημαντική για δύο λόγους. Πρώτον, γιατί αποτελεί εγγύηση για τη συνέχιση της απρόσκοπτης συνεργασίας μεταξύ των τριών χωρών και δεύτερον, γιατί θα συμβάλει καθοριστικά το οικονομικό σκέλος μέσα από κυρωτικά προγράμματα. Ειδικότερα, το οικονομικό σκέλος έχει ιδιαίτερη σημασία, αν αναλογιστεί κανείς, ότι ο φορέας θα χρειαστεί σημαντικούς πόρους για να ανταποκριθεί σε αρμοδιότητες, όπως η εκπόνηση και εφαρμογή ολοκληρωμένων σχεδίων διαχείρισης για τις προστατευόμενες περιοχές, ο σχεδιασμός και υλοποίηση προγραμμάτων για την προστασία και την αειφόρο ανάπτυξη της περιοχής και τέλος, η δημιουργία ενός αποτελεσματικού συστήματος παρακολούθησης της περιβαλλοντικής κατάστασης των λιμνών και της λεκάνης απορροής τους.

Σε πρακτικό επίπεδο, οι υποχρεώσεις που αναλαμβάνουν τα μέρη κινούνται στα εξής πεδία: Στη λεπτή διαχείριση των φυσικών πόρων της περιοχής, προστασία των υδάτων και του εδάφους απέναντι σε κάθε μορφή ρύπανσης, προστασία της βιοποικιλότητας και ρύθμιση στον κάθε είδους δραστηριοτήτων που λαμβάνουν χώρα στην περιοχή και μπορεί να έχουν αρνητικές επιπτώσεις.

Πιο συγκεκριμένα, όπως αναφέρεται στο άρθρο 5, τα μέρη θα συνεργάζονται για την εφαρμογή αειφόρου διαχείρισης των υδάτων, ώστε η ποσότητα και ποιότητα του νερού να το καθιστά ικανό για ύδρευση, να επαρκεί για τη διατήρηση των φυσικών υδατικών οικοσυστημάτων για την κοινωνική και οικονομική ανάπτυξη των τοπικών κοινωνιών και για την αποκατάσταση των δυσμενών παρεμβάσεων που έλαβαν χώρα στο παρελθόν.

Για το σκοπό αυτό, η πρώτη ομάδα εργασίας που θα συσταθεί, αφορά τη διαχείριση των υδάτων, την οποία θα χρηματοδοτήσει η ελληνική πλευρά με πόρους από το πράσινο ταμείο. Κλείνω, λέγοντας ότι ως Δημοκρατική Συμπαράταξη θα κρατήσουμε επιφύλαξη για το μόνο λόγο του δικαιώματος τοποθέτησής μας στην Ολομέλεια. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο Ειδικός Αγορητής του Κομμουνιστικού Κόμματος Ελλάδος ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδος):

Κυρίες και κύριοι Bουλευτές, συζητάμε ένα νομοσχέδιο που κυρώνει τη Συμφωνία μεταξύ των τριών χωρών που μοιράζονται τις Πρέσπες, αλλά και της Ευρωπαϊκής Επιτροπής, -μην το ξεχνάμε ορισμένοι-, με στόχο υποτίθεται την προστασία, αλλά και την αειφόρο ανάπτυξη της περιοχής του πάρκου των Πρεσπών.

Τώρα, το ποια ανάπτυξη, σε όφελος τίνος είναι ένα μεγάλο ζήτημα και νομίζω ότι γνωρίζετε την άποψη του Κομμουνιστικού Κόμματος της Ελλάδας, όπως κι εμείς γνωρίζουμε την άποψη της Κυβέρνησης, αλλά και την πολιτική στα ζητήματα της ανάπτυξης της Ευρωπαϊκής Ένωσης.

Μιλάμε, ουσιαστικά, για μια καπιταλιστική ανάπτυξη που στο κέντρο της προσοχής της, έχει την εξασφάλιση των κερδών των επιχειρηματικών ομίλων και όχι βεβαίως την ικανοποίηση των λαϊκών αναγκών και πολύ περισσότερο την προστασία του περιβάλλοντος.

Στη συγκεκριμένη συμφωνία, περισσεύουν τα ωραία λόγια για την προστασία του περιβάλλοντος, τα ευχολόγια για την αντιμετώπιση των όποιων περιβαλλοντολογικών προβλημάτων υπάρχουν και είναι υπαρκτά κατά τη γνώμη μας. Προβλήματα όμως, που έχουν δημιουργηθεί από την πολιτική που εφαρμόστηκε όλα αυτά τα χρόνια, από όλα τα εμπλεκόμενα μέρη και από την Ε.Ε.. Είναι βεβαίως και γεμάτη με «αγνές προθέσεις», αν κανείς δει όλο το κείμενο επιφανειακά. Η υποκρισία για την ανάγκη προστασίας του περιβάλλοντος περισσεύει, ενώ αυτοί είναι ουσιαστικά υπεύθυνοι για την κατάσταση στην περιοχή.

Το περιβάλλον βρίσκεται στο στόχαστρο των πολυεθνικών, ως δεξαμενή άντλησης των πρώτων υλών, αλλά και ταυτόχρονα, απόρριψης των αποβλήτων τους, ως ένας ακόμη κερδοφόρος τομέας επενδύσεων με αποτέλεσμα την επιδείνωση των μεγάλων προβλημάτων σε όλο τον πλανήτη, αλλά και στη χώρα μας και στην συγκεκριμένη περιοχή που συζητάμε.

Σήμερα, η συγκυβέρνηση ΣΥΡΙΖΑ - ΑΝΕΛ έρχεται να μας πει, πως η Ε.Ε. αποτελεί εγγύηση για τη συνέχιση της απρόσκοπτης συνεργασίας μεταξύ των τριών χωρών, πως ενδιαφέρεται για την προστασία του περιβάλλοντος, ενισχύει τις δυνατότητες της εξασφάλισης της οικονομικής υποστήριξης μέσω των κοινοτικών προγραμμάτων και ότι η συμμετοχή της θα εξασφαλίσει και κονδύλια για αυτό το σκοπό. Αυτά λέτε στην αιτιολογική έκθεση.

Εμείς, καταρχήν δεν αμφισβητούμε πως η Ε.Ε. αξιοποιεί διάφορα κονδύλια που προέρχονται από την αφαίμαξη του λαϊκού εισοδήματος για να δημιουργήσει όλες εκείνες τις προϋποθέσεις, ώστε να συνεχιστεί απρόσκοπτα η κερδοφορία των επιχειρηματικών της ομίλων, ακόμη και άμεσες παχυλές κρατικές ενισχύσεις στους μονοπωλιακούς ομίλους για την παραγωγή «πρασίνων εμπορευμάτων».

Το ζήτημα όμως που θέλουμε να υπογραμμίσουμε με την ευκαιρία αυτής της συμφωνίας είναι ότι η περιβαλλοντική πολιτική της Ε.Ε., καθορίζεται από την κεντρική της επιδίωξη ως διακρατικής καπιταλιστικής συμμαχίας, δηλαδή στη διασφάλιση της κερδοφορίας των μονοπωλιακών της ομίλων. Όλα γύρω από αυτό περιστρέφονται, άρα και το ζήτημα της προστασίας περιβάλλοντος που συζητάμε. Γι' αυτό άλλωστε, ενθαρρύνει επενδύσεις σε νέες τεχνολογίες, γι' αυτό επιδιώκει την καθιέρωση της «πράσινης ανάπτυξης» που τάχα θα διασφαλίζει ταυτόχρονα και την προστασία του περιβάλλοντος και τα κέρδη τους, προσπαθώντας βεβαίως να βγει από την καπιταλιστική οικονομική κρίση που βρίσκεται την περίοδο που περνάμε.

Στόχος της επίσης, είναι η συσκότιση της βασικής αιτίας που προκαλεί τα οξυμένα προβλήματα στο περιβάλλον, δηλαδή η άναρχη ανάπτυξη με κριτήριο το καπιταλιστικό κέρδος, η εμπορευματοποίηση της γης, του νερού, της ενέργειας. Άρα, καμία εγγύηση για την προστασία του διασυνοριακού πάρκου Πρεσπών, του περιβάλλοντος γενικότερα δεν αποτελεί η συμμετοχή της Ε.Ε.. Απεναντίας, άλλος είναι ο στόχος της.

Είναι σίγουρο ότι οι επιπτώσεις από την περιβαλλοντική υποβάθμιση πλήττουν κατά κύριο λόγο πλατύτερα λαϊκά στρώματα. Οι εργαζόμενοι, πέραν όλων των άλλων προβλημάτων, λιτότητα, φορομπηχτική πολιτική, ανεργία και τα λοιπά, έχουν να αντιμετωπίσουν και μια σειρά οξυμένα περιβαλλοντικά προβλήματα που κάνουν τη ζωή τους αβίωτη. Για το κεφάλαιο, το περιβάλλον δεν αποτελεί τίποτε άλλο από μια πηγή άντλησης, καταλήστευσης αυτών των πόρων, ρίχνοντας βεβαίως ό,τι τους είναι περιττό ξανά στο περιβάλλον και μολύνοντάς το.

Το δεύτερο ζήτημα που θέλω να θέσω είναι το εξής. Θα αναρωτηθεί κανείς, ίσως και καλοπροαίρετα ορισμένοι, αν πρέπει τα κράτη μεταξύ τους να συνεργάζονται για την αντιμετώπιση τέτοιων προβλημάτων και μάλιστα, περιβαλλοντολογικών. Ένα τέτοιο ερώτημα είναι αποπροσανατολιστικό. Το ζήτημα δεν είναι, αν θα πρέπει να υπάρξει συνεργασία μεταξύ των κρατών, αλλά για ποιο σκοπό και με ποιον στόχο.

Στην συγκεκριμένη περίπτωση, στη λεκάνη των Πρεσπών έχουμε μια συνεργασία, όπου εμπλέκονται οι αστικές τάξεις τριών χωρών της Ελλάδας, της Αλβανίας, ως πρώην γιουγκοσλαβικής δημοκρατίας της Μακεδονίας κάτω από την ομπρέλα της Ε.Ε.. Για να δούμε ποιος είναι ο πραγματικός στόχος αυτής της συνεργασίας, ας πάρουμε ορισμένα παραδείγματα.

Πολλά έχουν ακουστεί για την οικουμενικότητα των προβλημάτων του περιβάλλοντος κατά καιρούς και στο παρελθόν, αλλά προσέξτε να δείτε, όλα τα προβλήματα έχουν ταξικό πρόσημο. Θα αναφέρω ορισμένα παραδείγματα για να γίνει κατανοητή η άποψή μας και τα ζητήματα που βάζουμε.

Απ' ό,τι φαίνεται, η συμφωνία που συζητάμε, δίνει προτεραιότητα στη διαχείριση των νερών στη λεκάνη απορροής των Πρεσπών και αποτελεί, μάλιστα, σκοπό αυτής της συμφωνίας. Δείτε τι λέει το άρθρο 2 σχετικά με το ποιος είναι ο σκοπός της συμφωνίας.

Σε ποιο πλαίσιο θα κινηθεί για να πετύχει αυτόν τον σκοπό της; Θα λάβει υπόψη της, λέει παρακάτω η ίδια η συμφωνία, τα διεθνή και τα ευρωπαϊκά πρότυπα. Μάλιστα. Αυτό επικαλείται η συμφωνία. Παραπέμπει, δηλαδή, σας λέω ποια είναι τα ευρωπαϊκά πρότυπα, για να προστατέψει το περιβάλλον, στην Οδηγία 60/2000, αυτή εφαρμόζεται, η οποία μετατρέπει το νερό από αγαθό σε εμπόρευμα και οδηγεί στην ιδιωτικοποίηση, σε αύξηση του κόστους του νερού για όλο το λαό και για την αγροτική παραγωγή. Μια οδηγία, την οποία εμείς τότε την είχαμε καταψηφίσει - δείτε τι κάνατε εσείς ως Κυβέρνηση σε κείνη την Οδηγία – γι’ αυτούς ακριβώς τους λόγους, γιατί ιδιωτικοποιεί και μετατρέπει σε εμπόρευμα το νερό.

Όλοι γνωρίζουμε, πως η διαχείριση των υδάτων έχει μεγάλη γεωστρατηγική σημασία. Αποτελεί, μάλιστα, παράγοντα των αντιθέσεων και ανταγωνισμών μεταξύ των αστικών τάξεων στις περιοχές που υπάρχουν διασυνοριακά ή συνοριακά ποτάμια, λίμνες, παράκτια νερά, τα οποία δε γνωρίζουν σύνορα. Αυτό ακριβώς το ζήτημα χρησιμοποιείτε και ως πρόφαση για ιμπεριαλιστικές επεμβάσεις, το ζήτημα της διαχείρισης του νερού, δηλαδή.

 Στα Βαλκάνια τα προβλήματα αυτά που συνδέονται με τους υδατικούς πόρους και το περιβάλλον είναι έντονα. Βεβαίως, εμείς θα συμφωνήσουμε ότι η ορθολογική διαχείριση των υδάτων αποτελεί προϋπόθεση για την οικονομική ανάπτυξη της περιοχής, την εξασφάλιση των υγιεινών συνθηκών διαβίωσης των λαών και της προστασίας του περιβάλλοντος. Μιας ανάπτυξης, όμως, σε όφελος των λαών της περιοχής και όχι των αστικών τάξεων.

Όταν εσείς, για παράδειγμα, μιλάτε για ανάπτυξη της αγροτικής οικονομίας, όταν αναφέρεστε στη βελτίωση της ανταγωνιστικότητας, στον νου σας έχετε τις μεγάλες αγροτικές επιχειρήσεις που δραστηριοποιούνται στην αγροτική οικονομία. Άλλωστε, η αντιλαϊκή επίθεση εναντίον του λαού και των αγροτών βρίσκεται σε εξέλιξη αυτές τις μέρες.

Η πολιτική της Ε.Ε. χαρακτηρίζεται από την υλοποίηση της κοινής αγροτικής πολιτικής που στοχεύει στη συγκέντρωση σε λίγα χέρια του κεφαλαίου και της γης στην αγροτική παραγωγή.

Σε εξέλιξη, όμως, βρίσκεται και ο αγώνας των μικρομεσαίων αγροτών ενάντια στην κυβερνητική πολιτική, στην κοινή αγροτική πολιτική και την καπιταλιστική Ε.Ε. που με τη φοροληστεία και την αύξηση του κόστους παραγωγής επιταχύνει το ξεκλήρισμά τους. Είναι ένας αγώνας επιβίωσης που πρέπει να δώσουν ενωμένοι με την εργατική τάξη και τα άλλα λαϊκά στρώματα, τους νέους και τις γυναίκες.

Πέρα, όμως, από την πολιτική της Ε.Ε. που ξεκληρίζει τη φτωχή αγροτιά, όλες οι κυβερνήσεις και η σημερινή, ισχυρίζονται ότι ο υπεύθυνος για τη λειψυδρία, τον περιορισμό, για παράδειγμα, των υδάτων στις λίμνες είναι κυρίως η γεωργία που, όπως ισχυρίζεται, καταναλώνει πάνω από το 80% των υδατικών πόρων της χώρας, αποκρύπτοντας, βεβαίως, ότι ακόμη και εάν τα στοιχεία έχουν κάποια βάση, αυτό είναι ποσοστό επί του νερού που αξιοποιεί η Ελλάδα. Δηλαδή, 6% του βρόχινου ή συνολικά το 12,5% που είναι το ελάχιστο.

Κουβέντα δε λένε για την πολιτική που ακολούθησαν και που ευθύνεται για την όξυνση του προβλήματος της διαχείρισης των υδάτων.

Κουβέντα για την προστασία και την ανάπτυξη του δασικού πλούτου. Απεναντίας, διαμόρφωσαν δασοκτόνα πολιτική που έχει οδηγήσει στη σημερινή καταστροφή.

Όλες οι αστικές κυβερνήσεις των τελευταίων δεκαετιών αξιοποιούν τη λειψυδρία για να περιορίσουν τις αγροτικές καλλιέργειες και να επιβάλλουν δυσβάσταχτες τιμές στο νερό της ύδρευσης, αλλά και της άρδευσης. Για τις δε πλημμύρες «σφυρίζουν αδιάφορα» και κλαίνε για το κακό που μας βρήκε κάθε φορά που συμβαίνει.

Κυρίες και κύριοι Βουλευτές, η συνδυασμένη διαχείριση των υδατικών πόρων κατά υδρολογική λεκάνη απορροής μπορεί να συμβάλει στην προστασία του περιβάλλοντος, τη διατήρηση των υγρότοπων, τη σταδιακή αναβάθμιση ποταμιών και παρόχθιων οικοσυστημάτων.

Ποιο είναι το πραγματικό εμπόδιο; Είναι οι στρατηγικές επιλογές της άρχουσας τάξης και της Ε.Ε. που υπηρετούν όλες οι αστικές κυβερνήσεις, όπως είναι και η σημερινή.

Είναι ο καπιταλιστικός τρόπος ανάπτυξης, όπου το νερό, η ηλεκτρική ενέργεια, τα τρόφιμα, η γη και τα δασικά οικοσυστήματα αποτελούν εμπορεύματα. Υπάρχουν και μερικά ακόμη ζητήματα, τα οποία θα αναπτύξουμε στην Ολομέλεια. Δηλαδή, μπαίνουν ζητήματα, όπως, για παράδειγμα, η ασάφεια για το ποιοι φορείς θα ελέγχουν, ποιος θα πληρώνει το κόστος των όποιων προγραμμάτων υλοποίησης, σε ποιους χρηματοδότες αναφέρεστε και υπάρχουν συγκεκριμένοι ή για το ρόλο και τη συμφωνία για τις μη κυβερνητικές οργανώσεις.

Κλείνοντας, θέλω να βάλω και ένα ερώτημα που έχει να κάνει με το άρθρο 3, όπου αναφέρεται η υποχρέωση όλων των εμπλεκομένων μερών να εκπονούν και να εφαρμόζουν ολοκληρωμένα σχέδια διαχείρισης σύμφωνα με το στρατηγικό σχέδιο δράσης για την αειφόρο ανάπτυξη του Πάρκου Πρεσπών. Τι είναι αυτό το στρατηγικό σχέδιο ανάπτυξης; Ποιος το έχει συμφωνήσει και το έχει υπογράψει; Εν πάση περιπτώσει, θέλουμε να δούμε τι λέει και ποιο είναι το περιεχόμενό του.

Τέλος, το Κ.Κ.Ε. καλεί την εργατική τάξη και όλα τα λαϊκά στρώματα να οργανώσουν την αντεπίθεσή τους για αποδέσμευση από την Ε.Ε. με λαϊκή εξουσία για το δρόμο της κοινωνικής ιδιοκτησίας στα συγκεντρωμένα μέσα παραγωγής, στο φυσικό πλούτο και τις υποδομές, της ισομερούς ανάπτυξης των περιφερειών και των κλάδων της οικονομίας με επιστημονικό κεντρικό σχεδιασμό και εργατικό λαϊκό έλεγχο. Σε αυτό το πλαίσιο, δηλαδή στην πάλη σε αυτή την κατεύθυνση, θα αναπτυχθεί σε μια σταθερή συμβατή σχέση μεταξύ του εργαζόμενου ανθρώπου και της φύσης.

Για να ανοίξει αυτός ο δρόμος, για αυτήν την ελπιδοφόρα προοπτική, το Κ.Κ.Ε. θα δίνει καθημερινές μάχες για την προστασία των δασών, του υδροφόρου ορίζοντα, των ελεύθερων χώρων, του εργασιακού περιβάλλοντος, την αντισεισμική θωράκιση, την αντιπλημμυρική προστασία και τη δημιουργία ενιαίου δημόσιου φορέα διαχείρισης των αποβλήτων. Με όλα τα παραπάνω γίνεται φανερό ότι θα καταψηφίσουμε το συγκεκριμένο νομοσχέδιο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Κυρίες και κύριοι συνάδελφοι, οι Λίμνες των Πρεσπών και το περιβάλλον τους αποτελούν περιοχή μοναδικού φυσικού κάλλους και μεγάλης οικολογικής σημασίας που εκτείνεται στην Ελλάδα, την Αλβανία και την Πρώην Γιουγκοσλαβική Δημοκρατία της Μακεδονίας και συγκαταλέγεται μεταξύ των λίγων περιοχών της Ευρώπης που συνδυάζουν μεγάλη ποικιλία μορφών ζωής σε περιορισμένη έκταση. Η λεκάνη των Πρεσπών έχει χαρακτηριστεί εθνικός δρυμός από το 1974 και προστατεύεται από τις συνθήκες RAMSAR και Βέρνης, όπως επίσης και από την κοινοτική οδηγία 79/409, ως εξαιρετικής σημασίας υδροβιοτόπος με πανευρωπαϊκό ενδιαφέρον.

Η υπό κύρωση συμφωνία στοχεύει στη διακρατική συνεργασία στο πλαίσιο του Πάρκου Πρεσπών, ώστε να προωθηθούν κοινές δράσεις που αφορούν τη διατήρηση και προστασία της μοναδικότητας της περιοχής, την ανατροπή της υποβάθμισής της, τη διερεύνηση των κατάλληλων διαχειριστικών μεθόδων για την αειφόρο χρήση των υδάτων των Λιμνών, με στόχο να γίνει και να παραμείνει το Πάρκο ένα σημείο αναφοράς και για τις τρεις συμβαλλόμενες χώρες.

Δεκαεπτά ολόκληρα χρόνια, λοιπόν, μετά την ίδρυση του διασυνοριακού Πάρκου και επτά χρόνια μετά την υπογραφή της συμφωνίας, η Ελλάδα είναι η μόνη χώρα που δεν έχει κυρώσει αυτή τη συμφωνία, αλλά, επιτέλους, αυτή εισάγεται προς ψήφιση. Ο στόχος της συμφωνίας είναι μέσα, από τη συνεργασία των τριών γειτονικών κρατών, να προωθηθούν κοινές δράσεις που αφορούν τη διατήρηση και προστασία των μοναδικών οικοσυστημάτων των Πρεσπών, καθώς και τη διερεύνηση των κατάλληλων διαχειριστικών μεθόδων για την αειφόρο χρήση των υδάτων των Λιμνών. Η συμμετοχή της Ευρωπαϊκής Επιτροπής αποτελεί εγγύηση για τη συνέχιση της απρόσκοπτης συνεργασίας μεταξύ των τριών χωρών και ενισχύει τις δυνατότητες εξασφάλισης οικονομικής υποστήριξης μέσω κοινοτικών προγραμμάτων, ενώ η εφαρμογή της συμφωνίας αποτελεί τη μόνη οδό για την αποτελεσματική προστασία του φυσικού περιβάλλοντος, αλλά και την οικονομική ανάπτυξη της περιοχής σε ενιαίο πλαίσιο.

Κυρίες και κύριοι συνάδελφοι, οι Πρέσπες είναι μια περιοχή με ιδιαίτερη οικολογική αξία για πολλούς λόγους, με σημαντικότερο χαρακτηριστικό ότι συγκεντρώνει πάρα πολλές μορφές ζωής σε τόσο μικρή έκταση. Οι ανεξάρτητοι Έλληνες στηρίζουμε την παρούσα συμφωνία, αλλά και οποιαδήποτε άλλη νομοθετική πρωτοβουλία που έχει στόχο την προστασία, διατήρηση και διαχείριση του φυσικού περιβάλλοντος, την ταυτότητα και όλα τα φυσικά χαρακτηριστικά και πλεονεκτήματα της χώρας μας. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Κυρίες και κύριοι συνάδελφοι, μερικοί πολιτικοί, αλλά και πολίτες, μέσα στις δυσμενείς οικονομικές συνθήκες που περνάμε, αισθάνονται ότι οι συζητήσεις για το περιβάλλον και το φυσικό μας πλούτο είναι δευτερεύουσες. Αυτό κατά μας είναι τεράστιο σφάλμα. Τα οικονομικά προβλήματα, με τον έναν ή τον άλλον τρόπο, λύνονται και βρίσκουμε την άκρη. Τα προβλήματα, όμως, που αφορούν το περιβάλλον, τις περισσότερες φορές έχουν μη αναστρέψιμα αποτελέσματα. Οι φυσικοί κανόνες βρίσκονται πάνω από τους συμβατικούς κανόνες που φτιάχνουν οι άνθρωποι και αυτό δεν πρέπει να το ξεχνάμε ποτέ.

Η προστασία του φυσικού περιβάλλοντος του πάρκου των Πρεσπών μέχρι σήμερα στηριζόταν αποκλειστικά σε πρωτοβουλίες ιδιωτικών φορέων και κατοίκων της περιοχής. Η χώρα μας, ως οργανωμένο έθνος, αδυνατεί επισήμως να προσφέρει όλα αυτά τα χρόνια οποιαδήποτε στοιχειώδη βοήθεια. Ο φορέας διαχείρισης του εθνικού δρυμού του πάρκου των Πρέσπες εδώ και πάρα πολύ καιρό και δεν μπορεί να ανταποκριθεί στις οικονομικές του υποχρεώσεις. Οι εργαζόμενοί του μένουν απλήρωτοι για μερικά χρονικά διαστήματα που πολλές φορές υπερβαίνουν ακόμη και το ένα έτος. Μάλιστα, από το Δεκέμβριο του 2010 τα γραφεία του φορέα είναι κλειστά, καθώς ακόμη και οι εγκεκριμένες χρηματοδοτήσεις έχουν βαλτώσει.

Σημειώνουμε ότι η πραγματοποίηση της συμφωνίας απαιτεί την ενεργή συμμετοχή του φορέα διαχείρισης του εθνικού δρυμού του πάρκου των Πρεσπών. Ο φορέας αυτός υποτίθεται ότι θα φιλοξενεί για τα τέσσερα πρώτα χρόνια τη γραμματεία του διασυνοριακού συστήματος με ελληνική χρηματοδότηση, πράγμα που μας κάνει να καταλάβουμε ότι η ομαλή λειτουργία είναι ιδιαιτέρως σημαντική. Το συγκεκριμένο νομοσχέδιο είναι σημαντικό όχι μόνο για την προστασία του φυσικού περιβάλλοντος και της βιοποικιλότητάς του, αλλά και για ένα σημαντικό πολιτικό και κοινωνικό λόγο, γιατί πρόκειται για ένα τριεθνές σημείο, μια λίμνη η οποία ενώνει τρία κράτη, τα οποία οφείλουν να συνεργαστούν για το καλό, βέβαια, όλων.

Είναι από τις σπάνιες περιπτώσεις κατά τις οποίες η αντικειμενική ανάγκη ενώνει τις διακρατικές προσπάθειες και δεν αποτελεί πεδίο αντικρουόμενων συμφερόντων. Το πάρκο των Πρεσπών, σύμφωνα με την WWF είναι η πρώτη διασυνοριακή περιοχή προστασίας της φύσης στα Βαλκάνια. Η γνωστή οργάνωση προς επαλήθευση όσων προ είπα, τονίζει εν συντομία ότι για όλους εμάς το μέλλον της περιοχής των Πρεσπών στην καρδιά της πολιτικά ασταθούς περιοχής των Βαλκανίων είναι η συνεργασία και η γεφύρωση των διαφορών για την ειρηνική συνύπαρξη, τη διατήρηση του πολύτιμου φυσικού περιβάλλοντος και τη βιώσιμη ανάπτυξη. Σε αυτή την κατεύθυνση θα είναι καταλυτική η συμβολή της συμφωνίας όταν αυτή εφαρμοστεί. Καταθέτω σχετικό άρθρο στα πρακτικά.

*(Στο σημείο αυτό ο κ. Γεωργιάδης καταθέτει έγγραφο, το οποίο επισυνάπτεται στο τέλος του πρακτικού.)*

Το πλαίσιο συνεργασίας είναι δεδομένο, καθώς μέσα από τα άρθρα προβλέπεται εκ περιτροπής προεδρία και αγαστή συνεργασία και των τριών εμπλεκομένων μερών και της Ε.Ε. συνολικά.

Γνωρίζουμε ότι το διασυνοριακό πάρκο Πρεσπών ιδρύθηκε το 2000 με κοινή διακήρυξη των Πρωθυπουργών της Ελλάδας, της Αλβανίας και της Πρώην Γιουγκοσλαβικής Δημοκρατίας της Μακεδονίας. Το Φεβρουάριο του 2010 υπογράψαμε με τις υπόλοιπες δύο χώρες μια συμφωνία, η οποία μέχρι σήμερα δεν έχει ενεργοποιηθεί. Τόσα χρόνια μετά η Συμφωνία αυτή έχει παγώσει για τον απλούστατο και συγκεκριμένο λόγο ότι η ελληνική πλευρά είναι η μόνη που δεν έχει προβεί στις απαραίτητες ενέργειες για την κύρωσή της. Καταθέτω σχετικό έγγραφο για τα παραπάνω λεγόμενά μου.

Πάμε μια γρήγορη ανασκόπηση να δούμε, ποια είναι η δουλειά των νέων διακρατικών φορέων που θα δημιουργήσουν σύμφωνα με τις ευρωπαϊκές απαιτήσεις. Πρώτον, να διαχειριστούν τα ύδατα των Πρεσπών, δεύτερον να προλαμβάνουν, να ελέγχουν και να μειώνουν την ρύπανση των υδάτων της περιοχής στο πάρκο των Πρεσπών, τρίτον να προστατεύουν και να διατηρούν την βιοποικιλότητα της περιοχής, βάσει της διεθνούς και ενωσιακής νομοθεσίας, συμπεριλαμβανομένων των Οδηγιών 92/43 και 2009/147. Τέταρτον, να προστατεύουν το έδαφος από τη διάβρωση, την υποβάθμιση, τις μολύνσεις και τη ρύπανση. Πέμπτον, να εξασφαλίζουν τη συνετή χρήση των φυσικών πόρων και την αειφόρο ανάπτυξη. Έκτον, να αποτρέπουν την εισαγωγή και την εκτροφή ξενικών ειδών χλωρίδας και πανίδας και έβδομον, να ρυθμίζουν τις δραστηριότητες που έχουν ή δύναται να έχουν αρνητικές επιπτώσεις στην περιοχή του πάρκου των Πρεσπών, ώστε να αποτραπούν ή να ελαχιστοποιηθούν αυτές οι συνέπειες.

Αυτές οι αρχές είναι επιβεβλημένες και σε παγκόσμια κλίμακα, σε ανάλογες προστατευόμενες γεωγραφικές τοποθεσίες και σε άλλες χώρες. Η συμφωνία του 2010 πάνω στην οποία πατάει το τρέχον νομοσχέδιο συμβαδίζει με το νέο στρατηγικό σχέδιο για την προστασία της βιοποικιλότητας με ορίζοντα το έτος 2050, όπως συμφωνήθηκε στην συνδιάσκεψη του ΟΗΕ στην Ναγκόγια της Ιαπωνίας. Πρόκειται για την 10η συνεδρίαση της Διάσκεψης συμβαλλομένων μερών στη σύμβαση για βιοποικιλότητα που έλαβε χώρα μεταξύ 18 και 29 Οκτωβρίου του 2010.

Το σχέδιο αυτό προβλέπει μεταξύ άλλων προσπάθειες για μείωση του ρυθμού απώλειας των φυσικών οικοτόπων, τουλάχιστον στο μισό. Μάλιστα, επιβάλλεται όπου είναι εφικτό η πλήρης εξάλειψη του κινδύνου εξαφάνισης των απειλούμενων ειδών ως το 2020. Καθήκον κάθε πολίτη είναι η προσπάθεια προς αυτή την κατεύθυνση ιδιαιτέρως όταν ένας άνθρωπος έχει συμβάλλει καθοριστικά και επώδυνα στην αύξηση του ρυθμού εξαφάνισης αρκετών ειδών είτε εξαιτίας εγκληματικής αμέλειας και καταστροφικών πρακτικών, για παράδειγμα η βιομηχανική μόλυνση είτε εξαιτίας της υπερθήρευσης και υπεραλίευσης.

Όλα τα παραπάνω οφέλη είναι αυτονόητο ότι είναι επιθυμητά και από την Ένωση Κεντρώων και μάλιστα, μελετώντας τις εκθέσεις οικονομικών επιπτώσεων που συνοδεύουν το παρόν σχέδιο νόμου, δεν βλέπουμε να ξεφεύγει ιδιαίτερα το κόστος αφού περιορίζεται μόλις στα 55 χιλιάδες ευρώ ανά έτος. Ελπίζουμε βέβαια, κύριε Υπουργέ, η συμφωνία αυτή να μην αποτελέσει εφαλτήριο και να ολισθήσουμε σαν κράτος, γιατί το έχουμε σαν συνήθη κατάσταση αυτό στις γνωστές παλαιοκομματικές πρακτικές ρουσφετιών, σπατάλης, διόγκωσης του προϋπολογισμού και να υπερβούμε τα ύψη αυτών των δαπανών που έχετε προβλέψει.

Ο Πρόεδρός μας μάλιστα είναι ιδιαιτέρως ευαισθητοποιημένος σε θέματα περιβάλλοντος και προστασίας του φυσικού μας πλούτου. Είμαστε θετικοί και επί της αρχής και επί των άρθρων για την εν λόγω κύρωση και εκτός απροόπτου, δηλαδή αν δεν υπάρξει κάποια τροπολογία ή κάτι που δεν είναι στην προβλεπόμενη διαδικασία, θα τοποθετηθούμε στην Ολομέλεια. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Καρά Γιουσούφα Αϊχάν, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Γεννιά Γεωργία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Γιόγιακας Βασίλειος, Δήμας Χρίστος, Κασαπίδης Γεώργιος, Κόνσολας Εμμανουήλ, Μπασιάκος Ευάγγελος, Μπουκώρος Χρήστος, Πλακιωτάκης Ιωάννης, Στύλιος Γεώργιος, Ζαρούλια Ελένη, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Βαρδαλής Αθανάσιος, Κατσώτης Χρήστος, Δελής Γιάννης, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε. Κυρίες και κύριοι συνάδελφοι, δεν θα μπορούσα να λείπω εγώ από μια τέτοια συζήτηση για τις Πρέσπες. Η μεγάλη και η μικρή Βρυγιής, μια εκπληκτική σύνδεση υπογείως δύο λιμνών στο βορειοδυτικό άκρο της Μακεδονίας, σε μια περιοχή εξαιρετικού κάλλους και μεγάλης σπουδαιότητας.

Έχει μεγάλη σημασία και σπουδαιότητα και για λόγους οικολογικούς και βιοποικιλότητας.

Θα σας πω και κάποια στοιχεία. Ήδη, ακούσαμε και από τους προηγούμενους συναδέλφους, εξαιρετικά ενδιαφέροντα πράγματα. Βεβαίως, έχει και μεγάλη πολιτική σημασία, όσον αφορά τη διπλωματία, την εξωτερική πολιτική, τις σχέσεις καλής γειτονίας της χώρας μας με την Αλβανία, FYROM και βεβαίως, την Ευρωπαϊκή Επιτροπή.

Ας ξεκινήσουμε από την υπεραξία του φυσικού τοπίου. Είναι εθνικός δρυμός, ο ένας από τους δέκα που έχουμε. Κανονικά θα έπρεπε να λέγεται εθνικό πάρκο, αυτή είναι ίσως η ορολογία. Δεν ευθύνεται κανείς. Εμείς οι Έλληνες, πρώτοι, από τη δεκαετία του ‘30, όταν ονομάσαμε τον Όλυμπο και την ευρύτερη περιοχή του, ως τον πρώτο εθνικό δρυμό, που στα αρχαία ελληνικά, η λέξη δρυμός, σημαίνει τα δάση από βελανιδιές, μας έμεινε να τους λέμε δρυμούς. Εξαιρετικό. Είναι μια άμεση σύνδεση με την αρχαία μας κληρονομιά, η οποία είναι ζώσα, παρούσα, μέσω της γλώσσας, αλλά και του τοπίου, στα μάτια μας εμπρός.

Έχει μεγάλη οικολογική σημασία. Θα ξεκινήσω από κάτι που, ενδεχομένως οι περισσότεροι να το διαβάζουμε, να το ακούμε, αλλά δεν έχουμε τη μεγάλη τεκμηρίωση επ’ αυτού. Και τι λέω; Ότι στην περιοχή των Πρεσπών, ζουν κάποια ζευγάρια αργυροπελεκάνων και ροδοπελεκάνων. Αυτά τα είδη είναι εξαιρετικά ευάλωτα, είναι υπό εξαφάνιση, υπό μεγάλο κίνδυνο και από όλη την Ευρώπη, την αγαπημένη αυτή βορειοδυτική γωνιά της Μακεδονίας επιλέγουν για να αναπαραχθούν, να τραφούν, να κάνουν εκεί τις φωλιές τους και να γυρίσουν μετά, με το μεταναστευτικό τους ταξίδι προς το Ισραήλ.

Μεγάλη υπεραξία αυτά τα τέσσερα ζεύγη αργυροπελεκάνων. Ξέρετε γιατί; Υπάρχει το λεγόμενο «birds watching», μια μορφή τουρισμού, η ορνιθοπαρατήρηση. Ακόμα και εάν δεν μπορούσαμε να το πιστέψουμε, σας το λέω γιατί το έχω ψάξει και λόγω της προηγούμενης δουλειάς μου, το βασικότερο έσοδο, παγκοσμίως, του τουρισμού, είναι το γκολφ, όπως ξέρετε. Αυτό βέβαια, έχει και μια τεκμηρίωση, δεδομένου ότι, κυρίως οι πλούσιοι, πηγαίνουν για γκολφ, κάθονται πολλές ημέρες, θέλει πολλές εγκαταστάσεις, θέλει υποδομές, επενδύσεις, άρα, έχει υπεραξία.

Η δεύτερη, σημαντικότερη σε έσοδα, παγκοσμίως, μορφή τουρισμού δεν είναι ούτε καν ο ήλιος και θάλασσα, που εμείς πουλάμε στο εξωτερικό και στους τουρίστες, με την καλή έννοια, γιατί έχουμε αφθονία. Είναι η ορνιθοπαρατήρηση. Διότι, ορνιθοπαρατήρηση κάνουν συνήθως, εκείνοι που έχουν λύσει τα οικονομικά τους προβλήματα, είτε γιατί είναι συνταξιούχοι, ή ξένοι και επιλέγουν μια ήπια περιήγηση, με ενδιαφέρον σε χρώματα και άλλα θέματα, γύρω από τα πτηνά, ή εύποροι άνθρωποι που το έχουν ως χόμπι.

Αυτό που θέλω να πω είναι ότι στις Πρέσπες, έχουμε ένα θησαυροφυλάκιο, υπεραξίας και πολιτισμικής βεβαίως, και φυσικής, βιολογικής, αλλά και τουριστικής που θα μπορεί να αξιοποιηθεί.

Οι δύο λίμνες επίσης, φιλοξενούν πολλά είδη ζώων και όσον αφορά την ιχθυοπανίδα, έχουν 17 διαφορετικά είδη ψαριών. Υπάρχουν ενδημικά, δύο είδη, η άγρια πέστροφα και το είδος ψαριού που λέγεται μπριάνα.

Αυτά λοιπόν, είναι κοσμήματα των λιμνών και για να έρχομαι και στη Διεθνή Συμφωνία που σήμερα κυρώνουμε, διαβάζοντάς την, βλέπω ότι υπάρχουν προβλέψεις για τη διαχείριση των υδάτων, την προστασία του φυσικού και φυτικού πλούτου επίσης. Οι Συμβάσεις Ραμσάρ, οι Διεθνείς Συμβάσεις που έχει υπογράψει η χώρα μας και η Ε.Ε. έχει θεσπίσει και δεσμεύει και χώρες μη μέλη της, όπως για παράδειγμα η Αλβανία και η FYROM.

Επί τη ευκαιρία, αγαπητέ κύριε Υπουργέ, θέλω να σας ρωτήσω το εξής. Τα Σκόπια, η FYROM, με ποια ονομασία υπέγραψαν τη Διεθνή Συμφωνία με την Επιτροπή Περιβάλλοντος

της Ε.Ε.; Έχει σημασία, διότι, καλό είναι να το στείλουμε στα Σκόπια, να δουν την υπογραφή τους κάτω από το FYROM για να αντιληφθούν τη θέση τους.

 Τα λέω αυτά, για να έρθω και σε μια αντιστάθμιση, κάποιων άλλων ακραίων πραγμάτων που ακούστηκαν χθες, από κυβερνητικό Βουλευτή που έλεγε να προσαρτήσουμε τα Σκόπια. Υπάρχουν άλλοι τρόποι να αντιμετωπίσουμε επιθετικά, με διπλωματία και αποτελεσματικότητα τα ανιστόρητα που μας λένε οι Σκοπιανοί.

Για να τελειώσω αυτή τη μικρή εξ αποστάσεως περιήγησή μας στις δύο λίμνες να σας πω ότι υπάρχουν 22 διαφορετικά είδη ερπετών στην περιοχή, 45 είδη θηλαστικών και 260 διαφορετικά είδη πτηνών. Είναι ο παράδεισος του ανθρώπου που αγαπά τη φύση. Είναι ένας παράδεισος που σημαίνει Ελλάδα και έχει την σφραγίδα την ελληνική.

Εύχομαι, λοιπόν, τώρα με την κύρωση και την υπογραφή και από μέρους μας, παρά το γεγονός ότι τελευταίοι την υπογράφουμε, αυτής της τετραμερούς Συμφωνίας Ελλάδα-Αλβανία-Fyrom και Επιτροπή Περιβάλλοντος της Ε.Ε. να συνεργαστούμε καλά με τους γείτονές μας, κυρίως να μπολιάσουμε τους γείτονές μας με κάποιες αρχές προστασίας της βιοποικιλότητας, διαχείρισης των εδαφών, των υδάτων κ.λπ. γιατί έχουν μείνει πάρα πολύ πίσω.

Εγώ έχω να θέσω μερικά πολύ πρακτικά ερωτήματα, αγαπητέ Υπουργέ. Ένα από αυτά – δεν ξέρω εάν το διάβασα καλά, ίσως το άρθρο 15- μας λέει για τη συνδρομή μας, δεν αναφέρει το ποσό της συνδρομής μας στον ετήσιο προϋπολογισμό της Επιτροπής Διαχείρισης. Πώς θα καθοριστεί η συνδρομή των τριών κρατών; Βεβαίως, το τονίζω ότι εμείς το «Ποτάμι» εννοώ είναι θετικό στην παρούσα κύρωση Συμφωνίας, θα την υπερψηφίσουμε.

Δώστε μου, αν θέλετε και μια τελευταία απάντηση, για ποιο λόγο άργησε τόσο πολύ η χώρα να προσυπογράψει αυτή τη διεθνή Συμφωνία. Οι Αρχηγοί των τριών κρατών το 2000, τότε είχαμε Πρωθυπουργό τον κ. Σημίτη, δεν θυμάμαι τα ονόματα των υπολοίπων Πρωθυπουργών, υπέγραψαν και είπαν να ξεκινήσουν αυτή τη διαχείριση. Σήμερα, έχουν περάσει 17 χρόνια, πέρασαν 7 χρόνια από το 2010 που η τετραμερής αυτή Συμφωνία υπογράφηκε με την Ε.Ε.. Γιατί αργούμε; Γιατί στα καλά μένουμε μονίμως πίσω; Ασθμαίνουμε στο σωστό και στο καλό και στα άλλα τα πρόχειρα και τα δυσάρεστα τα μη παραγωγικά είμαστε πρώτοι; Ρητορικό το ερώτημα. Επαναλαμβάνω ότι θα υπερψηφίσουμε και επί της αρχής και επί των άρθρων και σας ευχαριστώ.

ΧΑΡΑ ΚΑΦΑΝΤΆΡΗ (Πρόεδρος της Επιτροπής): Το λόγο έχει ο κ. Καρυπίδης.

ΘΕΟΔΩΡΟΣ ΚΑΡΥΠΙΔΗΣ (Περιφερειάρχης Δυτικής Μακεδονίας): Καλησπέρα, θέλω να σας ευχαριστήσω θερμά που με δεχθήκατε στην Αίθουσα. Να ευχαριστήσω τον κ. Υπουργό και τους κ.κ. Βουλευτές όλων των κομμάτων. Η παρουσία μας εδώ δείχνει τη σημαντικότητα του σχεδίου νόμου και θέλω να ενημερώσω ότι η κοινωνία προηγήθηκε των εξελίξεων.

Παίρνω την σκυτάλη από τον κ. Αμυρά, ο οποίος δείχνει ότι γνωρίζει πάρα πολύ καλά την περιοχή και θέλω να τον συγχαρώ, όπως, πρέπει να αναγνωρίσουμε ότι αυτό που άργησε έστω και τώρα που γίνεται είναι μόνο προς την σωστή κατεύθυνση. Ξέρετε, το πολιτισμικό και το περιβαλλοντικό απόθεμα της Δυτικής Μακεδονίας είναι το μοναδικό όχημα για να χτίσουμε συνέργειες στα Βαλκάνια σε μια ευαίσθητη περιοχή που είναι ένα πολυπολιτισμικό μωσαϊκό που πρέπει με αυτές τις πολιτικές να αποτελέσουμε και να δημιουργήσουμε λογικές και πολιτικές συνένωσης και συνέχειας.

Εμείς σας ενημερώνω ότι πέρα από αυτό το εγχείρημα που είναι προς τη σωστή κατεύθυνση, ως Δυτική Μακεδονία, ήδη έχουμε προχωρήσει σε πρωτόκολλα συνεργασίας σε θέματα πολιτικής προστασίας με τους γείτονές μας, διότι θα πρέπει να ξέρετε ότι η ανάγκη, η θεομηνία δεν γνωρίζει σύνορα, γνωρίζει μόνο ανθρώπους που πρέπει να συνεργάζονται και ήδη στη Δυτική Μακεδονία με συμφωνία και της σημερινής Κυβέρνησης πέρα από την τριτοβάθμια Σχολή Πυροσβεστών που πλέον λειτουργεί στην περιοχή μας, σε αντίθεση και εάν θέλετε το ότι δεχθήκαμε πάρα πολλές αντιδράσεις από την Αθήνα, είδε η κυβέρνηση, αλλά θέλω να πιστεύω και το Κοινοβούλιο ότι εκεί υπήρχαν οι δυνατότητες και πλέον η Σχολή λειτουργεί. Δημιουργούμε και το Εθνικό Κέντρο Πολιτικής Προστασίας που προσέξτε θα είναι το τρίτο στην Ευρώπη. Υπάρχει ένα στη Γαλλία, που ήδη είμαστε σε συνεργασία με τους Γάλλους να μπορέσει να αποτελέσει ένα δίπολο συνεργασιών των δύο κρατών σε μια ευαίσθητη περιοχή, όπως είναι η δική μας. Υπάρχει και ένα τρίτο στη Σουηδία.

Όλα αυτά τα αναφέρω ως τι;

Ότι αν αναπτύξουμε πολιτική συνεργασιών, είμαστε μια χώρα που πρέπει να δείξει το δρόμο και στους γείτονές μας και να μην μείνουμε στις διαφορές. Τότε νομίζω ότι θα επικρατούν οι αντιθέσεις, οι διαχωρισμοί και οι εθνικιστικές κορόνες, κάτι το οποίο δεν βοηθάει.

Τα ύδατα ενώνουν, τα ύδατα δυναμώνουν και τα ύδατα αναπτύσσουν και πολιτικές προς όφελος όλων.

Σε ό,τι αφορά στην Περιφέρεια μας, θέλω να ξέρετε ότι είμαστε Περιφέρεια της καλής πρακτικής στη διαχείριση των λυμάτων και χθες είχαμε μια συνεργασία και αναγνωρίσει από την Ευρωπαϊκή Επιτροπή. Να σκεφτείτε, ότι μόνο στην περιφερειακή ενότητα της Κοζάνης, διαχειριζόμαστε το 95% των λυμάτων. Δεν υπάρχει τίποτα, δηλαδή, στις λίμνες και στα ποτάμια μας και αυτό έχει την αξία του γιατί.

Η Δυτική Μακεδονία και αναφέρομαι στο Βουλευτή του Κομμουνιστικού Κόμματος Ελλάδος, είναι ενέργεια και ύδατα, που για μας είναι δημόσια αγαθά αδιαπραγμάτευτα.

Συνεπώς, αν δεν προστατεύσουμε αυτά τα δύο αγαθά, που και τα ύδατά μας είναι το 65% των επιφανειακών υδάτων της χώρας και αυτό κρατήστε το είναι πολύ σημαντικό.

Όλο αυτό, λοιπόν, το ενεργειακό, το υδάτινο, το περιβαλλοντικό και το πολιτισμικό απόθεμα που είναι στη Δυτική Μακεδονία, μόνο με συνέργειες μπορεί να διατηρηθεί και να εξελιχθεί.

Σας ευχαριστώ θερμά και συγχαίρω για την πρωτοβουλία και το σχέδιο νόμου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Φάμελλος.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Σας ευχαριστώ, κυρία Πρόεδρε.

Κύριε Περιφερειάρχη, κυρίες και κύριοι συνάδελφοι, νομίζω ότι είναι συμβολικό, πολύ σημαντικό για μια περιοχή της Ελλάδας, αλλά και για όλη την οικογένεια του φυσικού περιβάλλοντος ότι το νομοσχέδιο αυτό, η Κύρωση της Σύμβασης μπαίνει στη Βουλή σήμερα και κατατέθηκε την Παγκόσμια Ημέρα Υγροτόπων, δηλαδή, στις 2 Φεβρουαρίου, 17 χρόνια μετά την υπογραφή της πρώτης Συμφωνίας. Ήταν συμβολική η πρώτη Συμφωνία για το Διασυνοριακό Πάρκο Πρεσπών, έγινε την Παγκόσμια Ημέρα Υγροτόπων και ήταν, πράγματι, μια κοινή διακήρυξη των πρωθυπουργών τότε της Ελλάδας, της Αλβανίας και της πρώην Γιουγκοσλαβικής Δημοκρατίας της Μακεδονίας.

Σκοπός της Συμφωνίας αυτής είναι η μία ολοκληρωμένη προστασία και η διατήρηση της μοναδικής βιοποικιλότητας στην περιοχή των Πρεσπών, αλλά και αειφόρου ανάπτυξης σε μια περιοχή των Βαλκανίων, όπου συνυπάρχουν πολλούς αιώνες τώρα ο άνθρωπος και η φύση.

Ακολουθήσε η σύσταση και λειτουργία της Συντονιστικής Επιτροπής του Πάρκου Πρεσπών, στην οποία συμμετείχαν εκπρόσωποι - και αναφέρομαι σε αυτό, γιατί έγιναν κάποιες ερωτήσεις για ντοκουμέντα, τα οποία παρήχθησαν και πρέπει να απαντήσω, πώς παρήχθησαν - των Υπουργείων Περιβάλλοντος των τριών χωρών, των αυτοδιοικήσεων, εκπροσώπων περιβαλλοντικών οργανώσεων, δηλαδή, ΜΚΟ, αλλά και εκπροσώπου του Γραφείου της Σύμβασης RAMSAR, σε πάρα πολλές συνεδριάσεις, στις οποίες παρακολούθησαν παρατηρητές από πολλούς διεθνείς οργανισμούς και πράγματι, προκαλέσει το ενδιαφέρον πολλών οργανισμών προστασίας της φύσης και των υγρών τόπων.

Καταλήξαμε το 2009, στην ολοκλήρωση και στην επιβεβαίωση της διάθεσης από τους πρωθυπουργούς και στις 2 Φεβρουαρίου του 2010, οι τρεις υπουργοί περιβάλλοντος και ο Ευρωπαίος Επίτροπος συνυπέγραψαν τη Συμφωνία για την προστασία και τη βιώσιμη διαχείριση της περιοχής του Πάρκου Πρεσπών.

Σε αυτό το μεσοδιάστημα, οι επίσημες συνεδριάσεις ήταν 12, με πάρα πολλά ντοκουμέντα, ένα από τα οποία είναι το Στρατηγικό Σχέδιο Δράσης των Πρεσπών, που ρωτούσε προηγουμένως ο συνάδελφός μας από το Κομμουνιστικό Κόμμα Ελλάδος. Το οποίο ντοκουμέντο είναι σε τρεις γλώσσες, είναι διαθέσιμο και φυσικά, είναι στη διάθεσή σας, παρήχθη στα πλαίσια αυτών των συνεδριάσεων.

Παράλληλα, πρέπει να ομολογήσουμε ότι ανελήφθησαν πάρα πολλές πρωτοβουλίες από αυτό το πλαίσιο συνεργασίας, δημιουργήθηκε ένα πολύ σοβαρό και αξιόπιστο κλίμα εμπιστοσύνης, με πάρα πολλές δράσεις και τελικά, οδήγησε στη Συμφωνία του 2010, η οποία εγκρίθηκε το Μάιο του 2011, από το Συμβούλιο της Ε.Ε. και από το Κοινοβούλιο της πρώην Γιουγκοσλαβικής Δημοκρατίας της Μακεδονίας, το 2012. Από τη πλευρά της Δημοκρατίας της Αλβανίας, δεν χρειάζεται έγκριση σε αυτό το επίπεδο, διότι αποτελεί αυτόματα νόμο του κράτους.

Σήμερα, επτά χρόνια μετά και μετά από πολλές μακροχρόνιες διαδικασίες και καθυστερήσεις, που θα συμφωνήσω με τον Εισηγητή από το «Ποτάμι», ότι υπήρχαν μεγάλες καθυστερήσεις, καλούμαστε να κυρώσουμε με τη Συμφωνία αυτή, αναγνωρίζοντας το πολύ σημαντικό έργο που έγινε στη Διασυνοριακή Πρέσπα από τους εθνικούς και τους τοπικούς φορείς, από τις ΜΚΟ, από τους ανθρώπους του τόπου και από τους εθελοντές που υποστηρίζουν ένα σημαντικό έργο.

Η διεθνής αυτή Συμφωνία αποσκοπεί στην περαιτέρω ανάπτυξη σχέσεων καλής γειτονίας και στην προαγωγή της διακρατικής συνεργασίας μεταξύ των τριών όμορων χωρών, βάσει όλων των διεθνών και ευρωπαϊκών προτύπων συνεργασίας, διότι ο στόχος μας είναι ένας, η προστασία, η διαχείριση, η ανάδειξη της φύσης και της πολιτιστικής κληρονομιάς.

Εδώ, θα ήθελα να πω, ότι κατατέθηκε στη συνεδρίαση της Επιτροπής, η άποψη, ότι το νερό, αποτελεί παράγοντα συγκρούσεων και πιθανόν αυτό να γίνεται για τις αστικές τάξεις. Εμείς, παίρνουμε μια άλλη πρωτοβουλία, μετατρέπουμε το νερό σε ένα παράγοντα συνεργασίας, επίλυσης προβλημάτων, συνεργασίας των λαών, κάτι που αντιστοιχεί και στην φιλειρηνική στάση του Αριστερού και Προοδευτικού Κινήματος, αλλά και στα οικολογικά απαιτούμενα της σημερινής εποχής, αλλά και όλης της προοδευτικής κοινότητας. Αυτό είναι το διαφορετικό. Ένα πεδίο ανταγωνισμού και συγκρούσεων, το κάνουμε εργαλείο συνεργασίας και ανάπτυξης, αλλά και προστασίας της φύσης.

Η διαχείριση των υδάτων, η αειφόρος ανάπτυξη, αλλά και άλλα πολλά αντικείμενα, όπως είναι ο πρωτογενής τομέας, ο τουρισμός, είναι βασικοί στόχοι της Συμφωνίας.

Στο κείμενο, εξειδικεύονται οι στόχοι, οι άξονες δράσεων, οι μηχανισμοί και μεταξύ αυτών, θα πρέπει να σταθούμε στη λειτουργία της Επιτροπής. Το πολιτικό ή διοικητικό όργανο - εάν θέλετε - της Συμφωνίας, η Επιτροπή Διαχείρισης του πάρκου Πρεσπών που αναφέρεται για οποιαδήποτε επίλυση προβλήματος στο λεγόμενο μηχανισμό υψηλού επιπέδου, όπου εκεί είναι τα τρία κράτη και η Ευρωπαϊκή Επιτροπή και έχει και τη γραμματεία, ως ένα τεχνικό όργανο υποστήριξης.

Θα ήθελα να ξεκαθαρίσουμε ότι οι αποφάσεις παίρνονται σε πολιτικό επίπεδο, στο οποίο είναι οι αιρετοί, δηλαδή, είναι οι αιρετοί του τόπου και της χώρας, μαζί, βέβαια, και με τις Μ.Κ.Ο.. Ταυτόχρονα, έχουμε την Ευρωπαϊκή Επιτροπή στο τετραμερές, το οποίο από τη μια μεριά εξασφαλίζει το ευρωπαϊκό κεκτημένο, εξασφαλίζει και την πρωτοπορία της χώρας μας, διότι μπορεί να τύχει μία ερώτηση: Πώς μπορεί να είναι οι συσχετισμοί στο επίπεδο αυτό, όπου η χώρα μας, είναι ένας στους τέσσερις; Εδώ, λοιπόν, θέλω να πω, ότι το ευρωπαϊκό κεκτημένο και η εφαρμογή των κανόνων στη χώρα μας, δημιουργεί μια πρωτοπορία - μια δυνατότητα περιβαλλοντικής διπλωματίας προς όφελος της χώρας και όχι έναν φόβο απομονωτισμού, που ακούστηκε και εδώ μέσα, ευτυχώς όμως, από κανένα Κόμμα του δημοκρατικού τόξου. Μας δίνει, λοιπόν, τη δυνατότητα για να κάνουμε μια επιθετική - παραγωγική, εννοώ όταν λέω επιθετική - διπλωματία και να αναπτύξουμε τις συνεργασίες.

Τα συμβαλλόμενα μέρη, τα βασικά τους αντικείμενα με τα οποία ασχολούνται, οι χώρες δηλαδή και η Επιτροπή, θα είναι η ποιότητα και η ποσότητα του νερού, η πρόληψη και ο έλεγχος της ρύπανσης, η βιοποικιλότητα και η προστασία της. Επίσης, το έδαφος, το οποίο θα πρέπει να αναγνωστεί από πολλές πλευρές, όπως της διάβρωσης, της ρύπανσης, της προστασίας, αλλά και της στεγανότητας του, όπου μπορεί να γίνει στις περιοχές των οικισμών. Γιατί, όλα μας ενδιαφέρουν. Ακόμη, η συνετή χρήση των φυσικών πόρων, η αποτροπή της εισαγωγής και εκτροφής ξενικών ειδών και ζώων, το οποίο μας ενδιαφέρει, ιδιαίτερα, στην περιοχή και η ρύθμιση των οικονομικών δραστηριοτήτων.

Ειδικότερα, ως προς τα θέματα των υδατικών πόρων και το αναφέρω, επειδή έγινε και γι' αυτό μια συζήτηση, αλλά και το ποιον θα ωφελούν, καλό είναι να ξεκαθαρίσουμε ότι υιοθετούμε μια τριμερής συνεργασία. Άρα, ένα κοινό διαχειριστικό σχέδιο.

Θα πρέπει εδώ να πω ότι η χώρα μας, έχει ήδη εκπονήσει την 1η φάση των Σχεδίων Διαχείρισης Υδατικών Διαμερισμάτων με πολλά χρόνια καθυστέρηση και θα ήθελα να σημειώσουμε ότι το τελευταίο σχέδιο διαχείρισης στη χώρα μας εγκρίθηκε το 2015 που σημαίνει 6 χρόνια μετά την υποχρέωση που είχαμε, ως Ελλάδα για να υλοποιήσουμε τον 1ο σχεδιασμό υδατικών πόρων.

Φέτος, το 2017, θα ολοκληρώσουμε - μόνο με 2 χρόνια καθυστέρηση - την πρώτη αναθεώρηση. Τι σημαίνει αυτό; Ότι αυτή η Κυβέρνηση, κέρδισε 4 χρόνια από τα 6 της καθυστέρησης που είχαν δημιουργήσει οι προηγούμενες κυβερνήσεις στη διαχείριση υδατικών πόρων.

Έτσι, λοιπόν, στα αναθεωρημένα Σχέδια Υδάτων, θα προβλέπεται, όπως προβλέπει και η ευρωπαϊκή νομοθεσία και η διά-συνοριακότητα στη διαχείριση.

Σε ό,τι αφορά δε τις δράσεις για τα χερσαία και υγροτοπικά οικοσυστήματα στα οποία υφίστανται και ανθρώπινες δραστηριότητες, νομίζουμε ό,τι μπορούν να σχεδιαστούν με τον καλύτερο δυνατό τρόπο, γιατί η περιοχή έχει και ένα πλεονέκτημα, δηλαδή, έχει εμπειρία σε αυτή τη διαχείριση, στον συνδυασμό της λειτουργίας του ανθρώπου με τα υγροτοπικά συστήματα.

Βέβαια, νομίζω ότι μας δίνει και ως χώρα μία πολύ μεγάλη δυνατότητα αυτή η Συμφωνία και γιατί ήταν μια πρωτοβουλία που εδώ και πολλά χρόνια είχαμε αναλάβει, αλλά και γιατί μπορούμε να ασκήσουμε, όχι μόνον περιβαλλοντική αλλά και αναπτυξιακή διπλωματία στην περιοχή των Πρεσπών.

Είναι η 1η Διεθνής Συμφωνία στην περιοχή των Βαλκανίων, στην οποία συμμετέχει και η Ε.Ε. ως πλήρες συμβαλλόμενο μέλος και αυτό, είναι κάτι που δίνει στη χώρα μας, ως μέλος της Ευρωζώνης, ένα επιπλέον αποδεικτικό, αλλά και ένα επιπλέον στοιχείο για την άσκηση πολιτικής, ως ο ισχυρός παράγων εξωτερικής πολιτικής, ειρήνης και σταθερότητας στα Βαλκάνια.

Βέβαια, δεν είναι αμελητέο ότι η χώρα μας θα φιλοξενήσει τη Γραμματεία για τα τέσσερα πρώτα χρόνια. Άρα, θα στηρίξει τα πρώτα βήματα, σχεδιασμού και της άσκησης πολιτικής, αναπτυξιακής και περιβάλλοντος στην περιοχή.

Κυρίες και κύριοι βουλευτές, επειδή ακούστηκε και μέσα στην Επιτροπή, μία άρνηση της Σύμβασης και της διακρατικής και διεθνούς συνεργασίας, θέλω να πω, ότι αυτή η στάση απομονωτισμού, θα μπορούσε να λειτουργήσει μόνον εις βάρος του περιβάλλοντος.

Η απουσία κοινών δράσεων θα λειτουργήσει εις βάρος του περιβάλλοντος. Η ύπαρξη κοινών δράσεων θα λειτουργήσει προς όφελος του περιβάλλοντος και είναι αντιεπιστημονικό και αντιπεριβαλλοντικό η θωράκιση σε εθνικά σύνορα, όταν αφορά το περιβάλλον, γιατί το περιβάλλον, όπως και ο πολιτισμός ενώνουν τους λαούς και δεν τους χωρίζουν.

Επιπλέον η κύρωση της συμφωνίας από τη χώρα μας είναι σημαντική και για άλλους λόγους. Γιατί είναι μια έμπρακτη αναγνώριση της ιδιαίτερης σπουδαιότητας του Πάρκου Πρεσπών και οφείλουμε να το καταθέσουμε δημόσια. Προωθεί τη βιώσιμη ανάπτυξη, διευκολύνει την υλοποίηση δράσεων που αφορούν και την επιχειρηματικότητα και τον τουρισμό και βέβαια, μας δίνει τη δυνατότητα να διεκδικήσουμε την ενσωμάτωση του κοινοτικού κεκτημένου στη νομοθεσία και στη λειτουργία της Πρώην Γιουγκοσλαβικής Δημοκρατίας της Μακεδονίας και της Αλβανίας, κάτι που είναι ζητούμενο και, κατά κάποιο τρόπο, επιτρέψτε μου να πω, η σημερινή, αλλά και η κύρωση από την Ολομέλεια δίνει τη δυνατότητα στη χώρα μας να αναθερμάνει και το ενδιαφέρον μιας σύμβασης που 7 χρόνια ήταν εν υπνώσει και δεν είχε προωθηθεί για κύρωση στη Βουλή.

Κλείνοντας, θέλω να πω ορισμένα από τα οικολογικά στοιχεία, εκ των οποίων αναφέρατε πάρα πολλά. Οι λίμνες των Πρεσπών συγκαταλέγονται στις αρχαιότερες λίμνες της Ευρώπης. Έχουν ηλικία που ξεπερνά τα 4 εκατ. έτη. Η ζωή των κατοίκων στην περιοχή αυτή είναι δεμένη με τη λίμνη και με το νερό. Χαρακτηρίζεται η περιοχή από υψηλή βιοποικιλότητα και γεωποικιλότητα και το γεγονός ότι άνθρωπος ζει τόσους αιώνες στην περιοχή, όπως μαρτυρούν τα βυζαντινά και τα μεταβυζαντινά μνημεία, αλλά και η μακραίωνη ιστορία της αποδεικνύει ότι ο άνθρωπος μπορεί να ζήσει δίπλα στο νερό.

Στην ελληνική Πρέσπα φιλοξενούνται περισσότερα από 2000 είδη φυτών, που είναι περίπου το ένα τρίτο της ελληνικής χλωρίδας και, επιτρέψτε μου να πω, είναι περισσότερα είδη από όσα φιλοξενούνται σε αρκετούς εθνικούς καταλόγους ευρωπαϊκών χωρών. Ταυτόχρονα ακούστηκε ότι η μεγαλύτερη αναπαραγωγική αποικία του παγκοσμίως απειλούμενου Αργυροπελεκάνου είναι στις Πρέσπες, όπου βρίσκονται 1.200 ζευγάρια.

Η διασυνοριακή Πρέσπα, επιτρέψτε μου να πω ότι φιλοξενεί τρεις λαούς, δύο λίμνες και ένα κοινό αίσθημα για τον τόπο, αυτό που τους ενώνει και οι προκλήσεις για την εφαρμογή της συμφωνίας στην πράξη είναι πολλές, υπάρχουν πολλές διαφορές, αλλά αυτό δημιουργεί και πολλές δυνατότητες. Δεν έχουμε τον ίδιο τρόπο καλλιέργειας, δεν έχουμε τον ίδιο τρόπο εμπορίου, δεν έχουμε την ίδια γλώσσα επικοινωνίας, αυτές οι διαφορές, όμως, δημιουργούν και γέφυρες, γιατί η αρμονική συνύπαρξη ανθρώπου και φύσης μπορεί να δώσει παραδείγματα και στην αρμονική συνύπαρξη των λαών που είναι στα σύνορα των Πρεσπών.

Η κύρωση, λοιπόν, της συμφωνίας αποτελεί τη βάση για μια συστηματική συνεργασία των τριών λαών σε όλα τα επίπεδα για την ανάπτυξη δραστηριοτήτων που θα στηρίξουν τις τοπικές κοινωνίες, που θα κρατήσουν τους κατοίκους στην περιοχή και θα διαφημίσουν τις Πρέσπες και τα προϊόντα τους.

Η Ελλάδα καθυστέρησε για διάφορους λόγους, αλλά μπορεί να κινηθεί γοργά από εδώ και εμπρός για την εφαρμογή των προβλεπομένων στην συμφωνία για το καλό των κατοίκων, του φυσικού περιβάλλοντος και των τεσσάρων συμβαλλομένων μερών.

Η άμεση περιοχή, αλλά και η ευρύτερη θέλει και διεκδικεί την κύρωση της συμφωνίας. Οφείλουμε να τους εκπροσωπήσουμε, οφείλουμε να κλείσουμε την πόρτα στην καθυστέρηση και να ανοίξουμε την πόρτα στην πρόοδο και στο περιβάλλον.

Επειδή έγινε μια ερώτηση, υπάρχει στον προϋπολογισμό που υπάρχει από το Γενικό Λογιστήριο του Κράτους, ανάλυση του κόστους λειτουργίας της επιτροπής και της τεχνικής γραμματείας και από εκεί προκύπτουν τα 220.000 € που είναι τα τέσσερα χρόνια που πρέπει η χώρα μας να καλύψει το αρχικό κόστος. Το αναφέρω, επειδή το ρώτησε ο κ. Αμυράς, αν δεν κάνω λάθος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό.

Συνεχίζουμε με τους συναδέλφους Βουλευτές.

Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Εγώ εκφράζοντας στο Κοινοβούλιο την πολιτική, οικολογία, κύριε Υπουργέ, θέλω να σας συγχαρώ γιατί σημαδιακή μέρα φέρατε για κύρωση στη Βουλή αυτή τη συμφωνία, 17 χρόνια μετά την πρώτη υπογραφή, 7 χρόνια -Φεβρουάριος του 2010- ήταν η τριμερής και της Ε.Ε. υπογραφή της συμφωνίας. Υπάρχουν ερωτηματικά γιατί δεν έχει έρθει τόσα χρόνια η συμφωνία, αλλά πάντως δεν είναι τυχαίο ότι ήρθε σήμερα με τον Υπουργό κ. Φάμελλο και που στη Βουλή και στην Κυβέρνηση υπάρχουν και οι Οικολόγοι Πράσινοι. Οικολόγοι βέβαια είναι όλοι, όπως θα μου πει και ο κ. Δήμας, οικολόγοι υπάρχουν παντού, αλλά μιλάω για την πολιτική οικολογία και τον φορέα της. Εξάλλου, ο φορέας των Οικολόγων Πρασίνων έβγαλε και ανακοίνωση και χαιρετίζει την πρωτοβουλία του Υπουργού, όπως και πολλές περιβαλλοντικές οργανώσεις.

Εγώ λοιπόν λέω ότι δεν είναι «ύπουλο σχέδιο του καπιταλισμού» η συμφωνία αυτή, όπως δεν είναι και «υπονόμευση του Έθνους μας», που βάζουν άλλες πλευρές. Είμαστε σε συγκεκριμένη φάση της ιστορίας, υπάρχουν τα συγκεκριμένα δεδομένα, οι συγκεκριμένοι πολιτικοί συσχετισμοί και το περιβάλλον πρέπει να το προστατεύσουμε μέσα σε αυτά τα συγκεκριμένα δεδομένα και όχι μόνο μεταξύ τριών κρατών της Ε.Ε., αλλά παγκόσμια. Τα προβλήματα του περιβάλλοντος σήμερα είναι πλανητικά και επομένως, θα πρέπει, σε πλανητικό επίπεδο, με πρωτοβουλίες του Ο.Η.Ε., αλλά και σε περιφερειακό επίπεδο, Ε.Ε. και μεταξύ των γειτονικών χωρών να υπάρξουν τέτοιες συμφωνίες και αυτές οι συμφωνίες ευνοούν το κλίμα ειρήνης, συνεργασίας των λαών.

Εδώ έχουμε όλους τους Φορείς της περιοχής, που δεν νομίζω να δέχονταν τέτοια «ύπουλα σχέδια» για το περιβάλλον, γιατί είναι: O Δήμος των Πρεσπών, η Περιφέρεια που ακούσαμε προηγουμένως, ο Φορέας Διαχείρισης του Εθνικού Πάρκου Πρεσπών, η Εταιρία Προστασίας των Πρεσπών και οργανώσεις- μέλη της περιοχής, το WWF Hellas, η Φύση των Πρεσπών, η Ελληνική Ορνιθολογική Εταιρία, η Ελληνική Εταιρία Προστασίας της Φύσης, η Ελληνική Εταιρία Περιβάλλοντος, το Ελληνικό Κέντρο Βιοτόπων- Υγροτόπων, όλοι αυτοί χαιρετίζουν τη θετική εξέλιξη και ζητούν να υπερψηφιστεί η κύρωση της συμφωνίας από όλες τις πολιτικές δυνάμεις, όπως γίνεται και από άλλες χώρες.

Έτσι λοιπόν, νομίζω ότι έχουμε χρέος- και εγώ θα παρακαλούσα και τους συναδέλφους του Κ.Κ.Ε., που ξέρω και αυτοί έχουν ευαισθησίες για τα ζητήματα του περιβάλλοντος- να υπερβούμε κάποια πράγματα και να συμφωνήσουμε όλοι μαζί- ας μείνει εκτός η «Χρυσή Αυγή», που βλέπει από άλλη οπτική τα πράγματα- να ψηφίσουμε όλοι αυτή τη συμφωνία.

Θα είναι καλό για το περιβάλλον. Δεν θα είναι αρνητικό και έτσι πρέπει να κρίνουμε το κάθε νομοσχέδιο που έρχεται εδώ. Δεν μπορούμε να το «κλείσουμε» ο καθένας στα δικά του πρότυπα. Να κρίνουμε, είναι θετικό ή αρνητικό; Εγώ είμαι πεπεισμένος 100% ότι είναι στη θετική κατεύθυνση, γι' αυτό, όχι μόνο το ψηφίζω, αλλά το υπερασπίζομαι, για να κάνουμε και άλλα τέτοια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Κατερίνα Ιγγλέζη.

ΚΑΤΕΡΙΝΑ ΙΓΓΛΕΖΗ: Ευχαριστώ κυρία Πρόεδρε. Κυρίες και κύριοι συνάδελφοι, συζητάμε σήμερα την κύρωση μιας συμφωνίας, πολύ σημαντική για τη χώρα μας και για το φυσικό περιβάλλον. Μια συμφωνία, που προέκυψε από την πεποίθηση ότι η διατήρηση της βιοποικιλότητας και των φυσικών υδατικών οικοσυστημάτων της Λεκάνης των Πρεσπών μπορεί να διασφαλιστεί μονάχα μέσα από την ολιστική προσέγγιση σε κλίμακα «Λεκάνης Απορροής» και αυτό δεν μπορεί να γίνει, παρά μόνο μέσα από την διακρατική συνεργασία.

Η Πρέσπα είναι μια περιοχή με ιδιαίτερη οικολογική άξια για πολλούς λόγους. Ο υγρότοπος των Πρεσπών είναι αναγνωρισμένος ως «Υγρότοπος Διεθνούς Σημασίας» στο πλαίσιο της «Συνθήκης Ραμσάρ». Το σημαντικότερο όμως χαρακτηριστικό της είναι ότι σε μια τόσο μικρή έκταση συγκεντρώνονται πάρα πολλές μορφές ζωής, περιλαμβάνει πανύψηλα δάση οξείας, δάση δρυός, φυλλοβόλα και κωνοφόρα δέντρα. Δεν θα αναφέρω ακριβώς τον αριθμό των φυτών, νομίζω ότι αναφέρθηκαν από διάφορους συναδέλφους και δεν θα έχω και το χρόνο και τον αριθμό των ειδών της πανίδας που βρίσκονται στις Πρέσπες.

Η απομονωμένη αυτή περιοχή έχει προσφέρει καταφύγιο σε πολλά σπάνια είδη, που υπάρχουν μόνο στην Πρέσπα και σε κανένα άλλο μέρος του κόσμου. Το 80% των ψαριών είναι ενδημικά και κάποια είναι μοναδικά παγκοσμίως, όπως ο κορίβανος, τα μπράνα και η περίστροφα του ποταμού του Αγίου Γερμανού.

Όταν λοιπόν αναφερόμαστε στην Πρέσπα κυριαρχεί το επιβλητικό τοπίο και το φυσικό περιβάλλον, δεν πρέπει όμως να παραβλέπουμε και το πολιτιστικό περιβάλλον. Οι παραδοσιακοί οικισμοί και τα θρησκευτικά μνημεία βυζαντινής και μεταβυζαντινής αρχιτεκτονικής, μαρτυρούν την παρουσία του ανθρώπου στην περιοχή στο βάθος του χρόνου.

Οι λίμνες λοιπόν της Μικρής και Μεγάλης Πρέσπας, τα τριγύρω βουνά και οι οικισμοί δημιουργούν ένα μαγευτικό μέρος που τρεις χώρες έχουν το προνόμιο να απολαμβάνουν. Από τη δεκαετία του ΄90 έχουν ξεκινήσει οι δράσεις προστασίας του φυσικού περιβάλλοντος στην περιοχή των Πρεσπών. Το 2000 ιδρύεται το Διασυνοριακό Πάρκο. Όλα αυτά τα χρόνια οι κοινές δράσεις με τις άλλες χώρες είναι πολλές. Να αναφέρω ενδεικτικά τις διασυνοριακές δράσεις της τρέχουσας περιόδου, που αφορούν στις μεσοχειμωνιάτικες μετρήσεις υδρόβιων πουλιών και στην παρακολούθηση πληθυσμού του χηνοπρίστη, που υλοποιεί η Εταιρία Προστασίας Πρεσπών, σε συνεργασία με Φορείς των άλλων δύο χωρών.

Η πρωτοβουλία της ελληνικής Κυβέρνησης για την ίδρυση του διασυνοριακού Πάρκου, η θεσμοθέτηση Επιτροπής Διαχείρισης του πάρκου Πρεσπών, το γεγονός ότι η έδρα της Γραμματείας του θα είναι για, τουλάχιστον, τέσσερα χρόνια στον Άγιο Γερμανό και ότι το κόστος λειτουργίας της ομάδας εργασίας θα καλυφθεί για την πρώτη τετραετία από το Πράσινο Ταμείο αναδεικνύουν τη χώρα μας σε πρωταγωνιστή, όχι μόνο στο επίπεδο της διαχείρισης του φυσικού περιβάλλοντος, αλλά και στην προώθηση της αειφόρου ανάπτυξης και της έμπρακτης συνεργασίας των γειτονικών λαών στην εξαιρετικά ευαίσθητη περιοχή των Βαλκανίων.

Μετά από δεκαετίες επίμονης προσπάθειας, η Πρέσπα αποτελεί ένα πρότυπο τοπικής ανάπτυξης και συν διαχείρισης διεθνούς συνεργασίας και προστασίας του περιβάλλοντος. Αναγνωρίζεται από όλους ότι οι μεμονωμένες πράξεις των χωρών δεν επαρκούν για να επιτευχθεί η διατήρηση των οικοσυστημάτων και της πολιτισμικής κληρονομιάς των Πρεσπών. Η αειφόρος ανάπτυξη της λεκάνης απορροής των Πρεσπών είναι εφικτή μόνο μέσα από τη διασυνοριακή συνεργασία. Για ακόμη μια φορά αποδεικνύεται ότι η φύση δεν υπόκειται σε διοικητικούς διαχωρισμούς. Τα είδη χλωρίδας και πανίδας της περιοχής δεν γνωρίζουν σύνορα και εμείς οφείλουμε αυτό να το αφουγκραστούμε, μόνο μέσα από συμφωνίες, όπως αυτή που συζητάμε, σήμερα. Μπορεί να διατηρηθεί και να προστατευτεί η μοναδική οικολογική αξία της περιοχής, να βρεθούν οι κατάλληλες διαχειριστικές μέθοδοι για τη χρήση των λιμνών και των υδάτων με άξονα την αειφορία και εν τέλει να προωθηθεί η κοινωνική ευημερία στις τοπικές κοινωνίες και των τριών χωρών.

ΧΑΡΑ ΚΑΦΑΝΤΑΡΗ (Προέδρος της Επιτροπής): Το λόγο έχει ο κ. Ουρσουζίδης.

ΓΙΩΡΓΟΣ ΟΥΡΣΟΥΖΙΔΗΣ: Να καλωσορίσω με τη σειρά μου τον Περιφερειάρχη Δυτικής Μακεδονίας, κ. Καρυπίδη και να τον ευχαριστήσω για τον τρόπο που εκφράστηκε πάνω στο ζήτημα. Σήμερα η Επιτροπή μας συζητεί και εισάγει μια συμφωνία μεταξύ των τριών κρατών. Το υδάτινο στοιχείο αποτελεί το σύνορο μεταξύ της Ελλάδας, της πρώην Γιουγκοσλαβικής Δημοκρατίας της Μακεδονίας και της Αλβανίας. Σαφώς τα δικαιώματα πάνω στη λίμνη ορίζονται από το καθεστώς ιδιοκτησίας της λίμνης. Αυτό το τονίζω, διότι έχει σημασία σε σχέση με άλλες λίμνες που είναι στην ελληνική επικράτεια και γνωρίζουμε ποια είναι η κατάντια του π.χ. λίμνη Κορώνεια, όταν δεν υπάρχει η προστασία με συγκεκριμένο και αποτελεσματικό τρόπο. Έρχεται, λοιπόν, αυτή η συμφωνία να ορίσει τις υποχρεώσεις μεταξύ των τριών κρατών, που έρχονται ως ανάγκη από την απροστασία, την ανθρώπινη αυθαιρεσία και απληστία. Λοιπόν, θα έπρεπε να προστατευθεί με κάποιο τρόπο το υπέροχο φυσικό περιβάλλον που δημιουργεί ο ορεινός όγκος σε σχέση με το υδάτινο στοιχείο. Όποιος έχει επισκεφτεί την περιοχή αντιλαμβάνεται καλύτερα τι θέλω να πω πέρα από τα ενδιαιτήματα που πρέπει να προστατευθούν, αφού υπάρχει κάτι το οποίο μας έδωσε η «μητέρα Γη» και οφείλουμε να το διατηρήσουμε. Η συμφωνία, λοιπόν, ορίζει τις υποχρεώσεις των τριών κρατών απέναντι στην προστασία αυτού του υδροβιότοπου, ο οποίος παράγει αυτά τα οποία ζητάμε σαν αποτέλεσμα της υγιούς ανθρώπινης σκέψης. Δηλαδή, την προστασία του περιβάλλοντος, την ανάδειξη τους και την εκμετάλλευση με τρόπο που να είναι βιώσιμος, π.χ. να μην δημιουργούνται προϋποθέσεις υπερ-άντλησης του υδάτινου στοιχείου, αλλά ούτε η αλόγιστη χρήση εκείνων των μέσων, τα οποία μπορούν να δημιουργήσουν πρόβλημα σε αυτό το θαυμάσιο οικοσύστημα. Επομένως, δύσκολα θα μπορούσα να φανταστώ ανθρώπους να μην υποστηρίζουν αυτή την προσπάθεια όσο διαφορετική προσέγγιση και αν έχουν στο ζήτημα αυτό.

Κλείνοντας, να πω ότι η μοίρα το έφερε εδώ και πάρα πολλά χρόνια να συνεργαζόμαστε για ζητήματα που αφορά στην προστασία του περιβάλλοντος. Η συνεργασία μας υπήρξε επιτυχής, οπότε ελπίζω να συνεχίσουμε με αυτό τον τρόπο.

ΧΑΡΑ ΚΑΦΑΝΤΑΡΗ (Προέδρος της Επιτροπής): Τον λόγο έχει ο κ. Δημητριάδης.

ΔΗΜΗΤΡΗΣ (ΜΙΜΗΣ) ΔΗΜΗΤΡΙΑΔΗΣ: Ευχαριστώ κυρία Πρόεδρε, κύριε Υπουργέ, κυρίες και κύριοι συνάδελφοι, νιώθω ικανοποίηση, που έστω και αργά, ότι η δικιά μας κυβερνητική πλειοψηφία έφερε στη Βουλή αυτό το σχέδιο νόμου, που αφορά μια μοναδικότητα ακόμη της Δυτικής Μακεδονίας, όπως είναι οι Πρέσπες, ένα διαμάντι περιβαντολογικό και φυσικό, όπως διάφορα άλλα και άλλα τόσα που έχει η Δυτική Μακεδονία.

Έχουμε το εξής γεγονός με αφορμή ένα περιβαντολογικό σχέδιο - με ένα κοινό σχέδιο δράσης με επίκεντρο το περιβάλλον, εξαιρετικά σημαντικό αυτό - καθαυτό από μόνο του και το οποίο το έχει φέρει πρώτα η ανάγκη και η ίδια η κοινωνία στο προσκήνιο και στη συνέχεια ακολουθούμε εμείς -εννοώ οι κρατικές οντότητες. Έχουμε τη δυνατότητα και την ευκαιρία, αυτό ακριβώς το περιβαντολογικό σχέδιο και η κοινή δράση, να οδηγήσει σε μια έμπρακτη συνεργασία λαών σε αυτή την τόσο ευαίσθητη περιοχή των Βαλκανίων.

Έχει ακόμα μια σημασία, επιπλέον, γιατί ακριβώς αυτή την περιοχή και την άκρη της Ελλάδος και την περιοχή των Βαλκανίων τις προηγούμενες δεκαετίες συντελέστηκαν μια σειρά δράματα που αφορούν τη σύγχρονη ιστορία μας.

Άρα, διαφεύγουμε από αυτό το αρνητικό του παρελθόντος και με βάση συγκεκριμένες δομές συνεργασίας με επίκεντρο πάντα το περιβάλλον προχωράμε σε συνεργασίες λαών. Όπου αναμένουμε πολλά μα πάρα πολλά οφέλη.

Οι Πρέσπες είναι ένας τόπος παγκόσμιας σημασίας, όσον αφορά και τα νερά του, όσον αφορά τα πουλιά, όσον αφορά τη χλωρίδα, όσον αφορά το φυσικό περιβάλλον, τα προϊόντα του, τον πολιτισμό και την ποιότητα ζωής που προσφέρει και μπορεί να προσφέρει στο διηνεκές.

Η συγκεκριμένη μας πρωτοβουλία στηρίζεται σε κοινές δράσεις, οι οποίες έχουν να κάνουν και να στηρίζουν τις οικολογικές αξίες, να βάζουν ένα στοπ, «να βάζουν ένα φρένο» στην πιθανή υποβάθμιση των υποδομών - των εγχώριων υποδομών, στηρίζουν την αειφόρο χρήση των νερών και τη βιολογική αξία των προϊόντων της περιοχής. Είναι ένα παράδειγμα ειρηνικής συνεργασίας των λαών, είναι ένα παράδειγμα και ένας προθάλαμος συνεργασίας χωρών που δεν είναι πλήρη- μέλη της Ε.Ε., όπως η Αλβανία και η FYROM.

Επομένως, έχουμε ένα προθάλαμο συνεργασίας που μας δείχνει τις δυνατότητες με προβολή στο μέλλον, με λίγα λόγια, έχουμε μια εξωστρέφεια προοδευτικών και δημοκρατικών πολιτικών με στόχο την ειρηνική συνύπαρξη και σαν υπόσχεση, αλλά και σαν πραγματικότητα. Έχουμε ένα προπομπό πολιτικών που αφορούν την προστασία του περιβάλλοντος, την αειφορία και την κοινωνική χειραφέτηση.

Θα ήθελα, να σημειώσω ακόμη κάτι κύριε Υπουργέ, ότι σε αυτό το σχέδιο νόμου νομίζω, ότι θα μπορούσαμε να προσθέσουμε και να εμπλέξουμε περισσότερο την συμμετοχή της τοπικής Αυτοδιοίκησης σε αυτές τις ενέργειες, γιατί έχει λόγο όσον αφορά κυρίως τη χρήση των νερών και την πιθανότητα επιμόλυνσης των νερών μέσα από τα συστήματα των τοπικών περιοχών.

Άρα, θα πρέπει να δούμε στο άμεσο μέλλον την πιθανότητα να εμπλακεί και η τοπική Αυτοδιοίκηση στη διαμόρφωση των προγραμμάτων για την αειφορία. Ευχαριστώ.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Κυρία Πρόεδρε, μπορώ να πάρω το λόγο;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Υπουργέ, θέλετε ένα λεπτό;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Θα ήθελα να διαβάσω, να κάνω μια ορθή επανάληψη του τίτλου της Κύρωσης και να πω, βεβαία στον κ. Δημητριάδη, ότι η συμμετοχή της Αυτοδιοίκησης προβλέπεται στην Επιτροπή. Από κει και μετά όμως η σύσταση της Επιτροπής και η Κύρωση της Σύμβασης δίνει τη δυνατότητα δράσης για όλη την Αυτοδιοίκηση, όπως και κοινά προγράμματα. Άρα, έχουμε και τον φορέα για να μπαίνει στα κοινά προγράμματα, που η Αυτοδιοίκηση είτε πρωτοβάθμια είτε δευτεροβάθμια θα υλοποιεί.

Να επαναλάβω λίγο τον ορθό τίτλο και να καταγραφεί στα πρακτικά παρακαλώ, κυρία Πρόεδρε. «Κύρωση της Συμφωνίας μεταξύ της Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ωραία. Συνεχίζουμε. Το λόγο έχει ο κ. Κασαπίδης.

 ΓΕΩΡΓΙΟΣ ΚΑΣΑΠΙΔΗΣ: Πράγματι, το οικοσύστημα των Πρεσπών είναι ένα από τα σπανιότερα στον κόσμο, που συναντιούνται ο άνθρωπος, το φυσικό περιβάλλον και σε αγαστή συνεργασία και σε αρμονία διαχρονικά, επί χιλιάδες χρόνια διατηρήθηκαν αναλλοίωτα τα φυσικά χαρακτηριστικά της περιοχής, επιτρέποντας παράλληλα τη δημιουργία ενός υπέροχου πολιτισμού, σημάδια του οποίου είναι διακριτά στο κάθε επισκέπτη. Μάλιστα, ο πολιτισμός αυτός έχει έντονα ελληνικό χαρακτήρα, δεδομένου ότι όπου και αν περιδιαβεί κάποιος όλη την ευρύτερη περιοχή των Πρεσπών και ευρύτερα, της περιοχής εκεί των Βαλκανίων, οι ελληνικές επιγραφές φωνάζουν ακόμα και σ' αυτούς που δεν γνωρίζουν να διαβάσουν την ελληνική.

Ωστόσο, αυτό που θα ήθελα να θέσω υπόψη της Επιτροπής, κ. Υπουργέ, είναι ένας παράγοντας, μια παράμετρος που δεν αναδείχθηκε στο βαθμό που θα έπρεπε ή θα μπορούσε και εκτιμώ, ότι θα μας βρει σύμφωνους. Αφορά τον αγροτικό τομέα για τα αγροτικά προϊόντα της περιοχής, όχι μόνο της χώρας μας αλλά και των δύο άλλων χωρών. Θα πρέπει να πούμε, ότι η περιοχή χαρακτηρίζεται από την καλλιέργεια του φασολιού, είναι πιστοποιημένα κιόλας τα φασόλια ως προϊόντα γεωγραφικής ένδειξης, μάλιστα, σε μια έκταση της τάξεως των 11.000 στρεμμάτων με προοπτική περαιτέρω ανάπτυξης. Υπάρχει ένας άρτια οργανωμένος συνεταιρισμός και μια ομάδα παραγωγών, που μπορεί να οργανώσει ακόμη καλύτερα όχι μόνο την εγχώρια παραγωγή αλλά και των γειτονικών χωρών, διδάσκοντας τους καλές πρακτικές και με τα ευρωπαϊκά δεδομένα. Επίσης, έχουμε 14.000 αιγοπρόβατα, στερείται όμως η περιοχή σφαγειοτεχνικών υποδομών ή ενός τυροκομείου που θα μπορούσε να επιτρέψει την παραγωγή επωνύμων τοπικών προϊόντων εξαιρετικής ποιότητας.

Τέλος, εντοπίζονται σπάνιες αυτόχθονες φυλές βοοειδών, η βραχυκερατική των Πρεσπών, η οποία μάλιστα μέσα από μια μελέτη μιας τοπικής οικολογικής οργάνωσης, ανέδειξε ότι επέτρεψε τη διατήρηση του άλλου μοναδικού φυσικού δάσους της περιοχής, του κέδρου, ακριβώς επειδή δεν επέτρεπε άλλα πιο ανταγωνιστικά είδη να εκτοπίσουν αυτό το είδος, κάτι μοναδικό στον κόσμο. Αυτό το ζώο, η βραχυκερατική των Πρεσπών, χαρακτηρίζεται από την εξαιρετική ποιότητα των ζωοκομικών προϊόντων, γάλακτος και κρέατος, μοναδικά στον κόσμο, πλούσια σε Ω3 λιπαρά, κάτι που δεν το έχουμε αξιοποιήσει στο βαθμό που θα μπορούσαμε.

Τέλος, στα αλιεύματα, αφού είμαστε και σε λιμναίο περιβάλλον, οικοσύστημα, πέρα από τα πουλιά και τους σπανίους από τους οργανισμούς, έχουμε και το τσιρόνι και το γριβάδι, όπου υπάρχει εξαιρετικό ενδιαφέρον από τοπικούς φορείς, να το αξιοποιήσουν επιχειρηματικά προσδίδοντας ένα επιπλέον εισόδημα, αλλά και μια πρόσθετη πινελιά στην ταυτότητα της περιοχής μέσα από αυτήν την αξιοποίηση της αγροτικής παραγωγής.

Θα ήθελα να επισημάνω, ότι σε συνέργεια η αγροτική παραγωγή με το πολιτισμικό περιβάλλον και ιδιαίτερα το πλούσιο απόθεμα της βυζαντινής κληρονομιάς και σε συνεργασία με τον τουρισμό, μπορούν να δώσουν ένα ολοκληρωμένο προϊόν, να προσφέρουν στη χώρα και διεθνώς, μια μοναδική πρόταση, όχι μόνο για επισκέπτες για τον τουρισμό, όχι μόνο για εκπαίδευση, όχι μόνο για ψυχαγωγία, αλλά και για πολλά άλλα ζητήματα και μοναδικές εμπειρίες, όπου όποιος ενημερωθεί για αυτές, μόνο στις Πρέσπες μπορεί να τις ζήσει και μιλάω και βιωματικά.

Εδώ, λοιπόν, θα ήθελα να επισημάνω άλλες δύο μοναδικότητες. Είναι αυτή των βυζαντινών κτιρίων και των εκκλησιών, όπου εκεί βρέθηκαν τα οστά του τσάρου των Βουλγάρων του Σαμουήλ και εδώ υπάρχει και μια διπλωματική υπόθεση σε εξέλιξη μεταξύ Ελλάδος και Βουλγαρίας. Εάν και εφόσον δώσουμε τα οστά, θα μας επιστρέψουν τους θησαυρούς του μοναστηριού της Μακεδονίας από την εποχή του μακεδονικού αγώνα και τέλος, είναι και ένα προσκύνημα, που εφόσον αναδειχθεί στην ορθοδοξία είναι ο τάφος του αγίου Γερμανού, εξ ου και το ομώνυμο χωριό, όπου μπορεί να προσελκύσει δεκάδες χιλιάδες επισκέπτες από την ορθοδοξία.

Όλη αυτή, λοιπόν, η κληρονομιά που υπάρχει στις Πρέσπες, θεωρώ μέσα και από την επικείμενη συμφωνία, μπορεί να αναδειχθεί ακόμη περισσότερο, λαμβάνοντας υπόψη όμως κάτι που το ζητάνε και οι ίδιοι οι παραγωγοί, να έχουν μια εκπροσώπηση και οι φορείς των αγροτών, κτηνοτρόφων σε αυτές τις επιτροπές, διότι η κυρία δραστηριότητα στην περιοχή είναι η γεωργία και οι άλλες έπονται και συμπληρώνουν τη βασική αυτή δραστηριότητα. ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς.

 Το λόγο έχει ο κ. Βαρδαλής.

 ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Θεμιτό είναι να κάνουμε πολιτική αντιπαράθεση, αλλά νομίζω ότι αυτή θα πρέπει να γίνεται με συγκεκριμένα επιχειρήματα.

Ας πούμε, αυτό που ακούστηκε ότι πρόκειται για ένα δόλιο, ύπουλο, δεν θυμάμαι ακριβώς τη λέξη που χρησιμοποίησε, καπιταλισμό που προσπαθεί να οξύνει αντί να λύσει τα προβλήματα κ.λπ., καταρχήν δεν ισχυρίστηκε κανείς κάτι τέτοιο. Ούτε, βεβαίως, μπορούμε να κάνουμε μια κουβέντα του στυλ: σε συνεργασία είναι καλύτερα ή χειρότερα για την προστασία του περιβάλλοντος; Προφανώς, εάν συνεργαστούμε, μπορούμε πιο αποτελεσματικά να τα αντιμετωπίσουμε. Σε ποια βάση όμως;

Εμείς λέμε το εξής συγκεκριμένο: Η αιτία που δημιουργεί και οξύνει τέτοιου είδους περιβαντολογικά προβλήματα είναι ο τρόπος οργάνωσης της οικονομίας, ο οποίος έχει βάση το κέρδος και για να γίνω συγκεκριμένος, εγώ συμφωνώ. Προφανώς, ο κ. Περιφερειάρχης θα γνωρίζει καλύτερα από εμένα ποια είναι τα σημαντικά ζητήματα της Περιφέρειας του. Νερό, ενέργεια. Ναι, αλλά να τα προστατέψουμε; Βεβαίως! Αυτό, όμως, δεν μας αποκλείει γιατί υπάρχει ακριβώς αυτός ο τρόπος οργάνωσης της οικονομίας ενώ, ταυτόχρονα, προστατεύουμε την ενέργεια, παράγουμε ενέργεια, ταυτόχρονα να έχουμε και ενεργειακή φτώχεια. Άνθρωποι, δηλαδή, στη συγκεκριμένη Περιφέρεια να μη μπορούν να πληρώσουν το ρεύμα και να τους κόβεται ή και το νερό. Να είναι ένα όπλο για παραπέρα ξεκλήρισμα των αγροτών η αύξηση της τιμής της άρδευσης.

Βεβαίως, να μας απασχολήσει και μας απασχολεί όλους, αλλά γιατί δίνουμε ρόλο στις μη κυβερνητικές οργανώσεις να υλοποιούν προγράμματα; Παλαιότερα δεν ξέραμε. Τώρα με την κρίση, με τους μετανάστες κ.λπ., δεν είδαμε το ρόλο τους; Αυτοί θα υλοποιήσουν προγράμματα;

Ευχαριστώ.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ.

 Κυρίες και κύριοι συνάδελφοι, ολοκληρώθηκε η συζήτηση στο σχέδιο νόμου του Υπουργείου Περιβάλλοντος και Ενέργειας «Κύρωση της Συμφωνίας μεταξύ της Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών».

Ανακεφαλαιώνουμε τις θέσεις των κομμάτων:

ΣΥΡΙΖΑ: Υπέρ

Ν.Δ.: Επιφύλαξη

Λαϊκός Σύνδεσμος – Χρυσή Αυγή: Κατά

Δημοκρατική Συμπαράταξη ΠΑΣΟΚ-ΔΗΜΑΡ: Επιφύλαξη

Κ.Κ.Ε.: Κατά

Ανεξάρτητοι Έλληνες – Εθνικής Πατριωτική Δημοκρατική Συμμαχία: Υπέρ

Ένωση Κεντρώων: Υπέρ

Ποτάμι: Υπέρ

Επομένως, το σχέδιο νόμου του Υπουργείου Περιβάλλοντος και Ενέργειας «Κύρωση της Συμφωνίας μεταξύ της Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών» γίνεται δεκτό επί της αρχής, επί των άρθρων και στο σύνολό του κατά πλειοψηφία.

Καλό απόγευμα. Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ.: Βράντζα Παναγιώτα, Δημαράς Γιώργος, Δημητριάδης Δημήτρης (Μίμης), Θεοφύλακτος Γιάννης, Ιγγλέζη Κατερίνα, Καρακώστα Εύη, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Σέλτσας Κωνσταντίνος, Δήμας Χρίστος, Κασαπίδης Γεώργιος, Μπασιάκος Ευάγγελος, Πλακιωτάκης Ιωάννης, Στύλιος Γεώργιος, Σαχινίδης Ιωάννης, Αρβανιτίδης Γεώργιος, Βαρδαλής Αθανάσιος, Κατσώτης Χρήστος, Λαζαρίδης Γεώργιος, Αμυράς Γεώργιος και Γεωργιάδης Μάριος.

Στο σημείο αυτό περί ώρα 18.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**